Икки ёлғон орасидаги гаплар\n1990 йилнинг 10 июн куни - Ўш кўчаларини совет танклари қўриқламоқда.\nИслом Каримов 1990 йилги миллий низо кунлари Ўшга бориб урушни тўхтатиб қолган. Тошкент омма онгига қуйдиришга уринаëтган бу даъво - яна бир ëлғон.\nОзод Шарафиддиновнинг хотиралари\nЁши 50 дан ошган бир ўшлик танишим билан куни кеча - “Мустақиллик арафасида ёки Шўроларнинг сўнгги талвасаси” филми намойиш қилинганидан сўнг гаплашиб қолдим.\nИкки ўшлик филмнинг 90 йилги Ўш воқеаларига оид қисмини муҳокама қилдик.\nФилмда Озод Шарафиддинов Ўш воқеаларини эслар экан, жумладан¸ мана бундай дейди:\n- Бунда ҳам Ислом Абдуғаниевич Каримовнинг матонати, қатъияти, масаланинг моҳиятини тушуниши жуда катта рол ўйнади. Ислом Абдуғаниевич дарҳол Ўшга етиб борди. Бу ҳам катта санъат. Оломон билан гаплашиш бу жуда катта санъат. Чунки оломон бошқарилмайдиган куч. У бир мажлис эмаски қўл кўтар, қўл тушир, бошқа деган йўл билан бошқариб бўлса. Йўқ¸ у бошқарилмайди. Юр деса юрадиган, ур деса урадиган куч, қора куч, кўр куч бу гарчи ичида кўзи очиқ одамлар бўлса ҳам. Шунинг учун оломон билан гаплашиш ҳаддан ташқари катта мардликни, катта доноликни талаб қилади. Каримов мана шунинг уддасидан чиқди ва ўша ерда жангни ëки ихтилофни ëки тўқнашув, низонинг кучайиб кетишининг олдини олди. Низо тўхтади, дея эслайди Озод Шарафиддинов бундан 20 йил олдинги воқеаларни.\nЎшлик Озод Шарафиддиновни айблади\n"Ёлғон, деди ўшлик танишим, ғирт ёлғон, қип-қизил ёлғон, деди ҳайқириб. Домла ўзиям таги ўшлик эди-ю нима зарилийди ёлғон гапириб?!"\nТанишимнинг қизишганича бор – чиндан ҳам Каримов ўшанда – 1990 йилнинг июнида Ўшга бормаган ва табиийки, оломоннинг орасига ҳам кирмаган.\nКейинроқ, анча кейин, тўполон тўхтагач, тўкилган қонлар қотиб-қовжираб ҳавога учгач, тўкилмаганлари - томирлардагиси совугач, орадан камида икки-уч ой ўтиб, 90-йилнинг кузида борган Ўшга Каримов. Акаев билан Ўшда учрашган.\nЎшликлар Ислом Каримовдан ўшанда рози бўлган эди. Бишкеккамас, айнан Ўшга борганидан рози бўлган эди. Ўшлик ўзбекларнинг биронтаси билан учрашмай қайтворган бўлса ҳам рози бўлган эди. Ўшликлар ўшанда бир-бирига дакки берганини эслади танишим: Қайси биримиз билан учрашсин?\nИслом Каримов 1990 йил июнида Ўшга борган бўлганида бу воқеа Чингиз Айтматовнинг назаридан четда қолмаган бўларди.\nАйтматовнинг гувоҳлик беришича, уни Каримов 1990 йилнинг 7 июнида Тошкентда кутиб олган ва Ўшга кузатиб қўйган.\nЎшлик Айтматовни ҳам айблади\n- Айтматов оқсоқолнинг 7 июн куни Москвадан Тошкентга учиб келгани, ўша куниёқ Ўшга учгани рост, лекин уни Каримов кутиб олиб кузатиб қўйгани ёлғон, дейди танишим.\n- Буни сиз қаердан биласиз, дейман бироз ғашим келиб.\n(Озод Шарафиддиновни ёлғончига чиқарганида келмаган ғашим - чунки ўшлик бўлганим учун мен ўзим ҳам уруш кунлари Каримовнинг Ўшга келмаганини билардим-да - мана энди Айтматов оқсоқолниям ёлғончига чиқараётганида кела бошлади).\n- 7 июн куни Тошкентдаги Ҳукумат аэропортида бўлганман, Айтматов билан гаплашганман, уни ким кутиб олиб, ким кузатиб қўйганини биламан, деди танишим.\n- Опқочманг, дедим ўшча қилиб.\n- Опқочмаяпман, деди танишим.\n- Айтматовнинг ўзи китобида аниқ-тиниқ ёзиб қўйибди-ку?!\n- Ёлғонни ёзган Айтматовингиз...\nДемак, шу ўринда Айтматовнинг ёзганларини эслаш зарурати бор.\n“Чўққида қолган овчининг оҳи-зори”дан бир парча\n90-йиллар ўрталарида Чингиз Айтматов билан қозоқ шоири Мухтар Шахановнинг ўзаро суҳбатлари тарзида ёзилган “Чўққида қолган овчининг оҳи-зори” китоби чиқди.\nОрадан кўп ўтмай китоб ўзбекчага ўгирилди. Китобда Айтматов оқсоқол бошқа ўнлаб воқеалар қаторида 90-йилги Ўш фожиаси билан боғлиқ воқеани ҳам эслайди.\nКитобдан бизни қизиқтираётган каттагина парчани ортиқча тафсилотларни тушириб қолдириб келтирамиз.\n“Айтматов: Ўзбекистон Президенти Ислом Каримов билан мен илк бор 1990 йилда учрашганман.\nЎш фожиалари эсингдами? Икки қардош халқ ўртасида кутилмаганда нифоқ пайдо бўлиши, қон тўкилишига мен бефарқ қараб туролмадим.\nСессия пайтидаёқ Горбачёв билан учрашдим-да: "Ўшга боришимга рухсат берсангиз. Мен у ерга боришим керак. Нима бўлаётганини кўриб, қўлимдан келганча одамларга ёрдам бераман", дедим. Горбачёв шу заҳоти КГБ раиси Крючковни, Мудофаа вазири Язовни чақириб: "Дарҳол махсус самолёт ҳозирлансин!" деб буйруқ берди.\nЎша куниёқ Чкалов номидаги аэродромдан бир гуруҳ ўртоқлар билан ҳарбий самолётда учиб кетдим. Тошкентга қўнишимиз биланоқ мен Ўзбекистон Ёзувчилар уюшмасининг раиси Одил Ёқубов билан телефонда боғландим.\nБиз учрашдик. Тайёрагоҳнинг ўзида шошилинч кенгаш ўтказдик. Тез орада менинг келганимдан хабар топган Ўзбекистон Компартияси Марказий қўмитасининг биринчи котиби Ислом Каримов аэропортга етиб келди. Ҳар доимгидек муайян бир масалага бутун диққат-эътиборини жамлаган, ҳаракатчан, ғайратли эди. Яккама-якка¸ чин дилдан гаплашдик.\nКаримов билан гапимиз бир жойдан чиқди. У менинг фикр-мулоҳазаларимни батамом қўллаб-қувватлади ва самолёт зинапоясига қадар кузатиб қўйди.\nЎша пайтда менинг ёнимда Одил Ёқубов билан Пиримқул Қодиров ҳам ўтирган эдилар. Улар ҳам менинг фикрларимни қувватлашиб, бутун ўзбек халқини босиқликка чақирдилар.\nҚадимдан қон-қардош бўлган икки халқ ўртасида пайдо бўлган нифоқни бартараф этиш борасида ўшанда Ислом Каримов улкан давлат арбобига муносиб бўлган ақл-идроқ, донолик намунасини кўрсатди”.\nЧингиз Айтматов билан қозоқ шоири Мухтар Шахановнинг ўзаро суҳбатлари тарзида ёзилган “Чўққида қолган овчининг оҳи-зори” китобидан парча келтирдик.\nҚайсар ўшлик танишимнинг шарҳи\nАйтматовнинг китобидан олинган парчадаги гаплардан ёлғон топди ўшлик танишим.\n- Айтматовнинг Тошкентга учиб келгани рост, кенгашилгани рост, ўшанда Одил Ёқубов билан Пиримқул Қодиров бўлгани ҳам рост. Фақат бир нарса ёлғон!\n- Нимаси ёлғон?\n- Каримовнинг аэропортга келгани, Айтматовни самолётга кузатиб қўйгани ёлғон.\n- Сиз қаердан биласиз?\n- Ўзим бўлганман аэропортда. Ўша учрашувда бўлганман.\n- Опқочманг, дедим яна бир марта. Ким гувоҳ бўла олади гапингизга?\n- Айтматовнинг ўзиям, Одил Ёқубов ҳам, Пиримқул Қодиров ҳам марҳум бўлиб кетишган. Лекин ўшанда Москвадан Айтматов билан бирга учиб келган шоир Собит Мадалиев, ўша учрашувда иштирок этган “Эрк” демократик партияси лидери Муҳаммад Солиҳлар ҳаёт. Ўшалардан сўрашингиз мумкин. Улар, балки мени эслай олишмас, лекин учрашув тафсилотларини яхши эсласалар керак, деди-да ўшлик танишим 90 йилнинг 7 июнида қандай қилиб ҳукумат аэропортига бориб қолганини айта бошлади.\nМуҳаммад Солиҳнинг гувоҳлиги\nТанишимнинг гапини бўлдим. Аввал асосий масалани ҳал қилиб олайлик: агар ўша куни Айтматов Тошкентда Ислом Каримов билан учрашмаган бўлса, унда ким билан учрашган?\nБу саволни Муҳаммад Солиҳга бердик. Унинг айтишича, Айтматов билан ҳукумат аэропортида Ўзбекистон ССР Министрлар Совети раиси Шукрулло Мирсаидов бўлган.\n- Менга Каримов телефон қилди, кейин Мирсаидов телефон қилди. “Ўшдаги воқеаларни тўхтатиш керак. Бирликнинг аъзолари ҳам қатнашган бўлиши мумкин ўша уруш-жанжалда. Андижон чегарасида ўзбеклар жуда кўп тўпланди ва улар киришга тайëр турибди. Шунинг учун, яъни миллатлараро низонинг олдини олиш учун ҳозир Чингиз Айтматов Москвадан учиб келди махсус учоқда. Ўша билан гаплашиб бир қарорга келинглар. Мана Мирсаидов боради” дегандан кейин, биз энди у пайтда депутат эдик, мен у ерга борганман. Борсам, Мирсаидов бор, ëнида Чингиз Айтматов, дейди Муҳаммад Солиҳ.\nДемак, Муҳаммад Солиҳга кўра, Ислом Каримов Айтматовнинг Тошкентга келишидан хабарсиз бўлмаган. Лекин Каримовнинг ўзини Солиҳ аэропортда кўрмаган.\n- Мен борганда Каримов йўқ эди. Каримов бўлса, мутлақо кўришардик. Чунки у пайтда бизнинг престижимиз жуда юксак эди. Агар бўлса, мутлақо кўришардик, деб эслади Муҳаммад Солиҳ 1990 йил 7 июнида Тошкентдаги ҳукумат аэропортида бўлиб ўтган учрашувни.\nСолиҳнинг бу гапидан сўнг ўшлик танишимнинг ҳикоясини эшитишга қарор қилдим.\nЎшлик танишим билан суҳбат\n- Бундан 20 йил олдин сиз бир оддий ўқитувчи эдингиз, шекилли? Қандай қилиб Тошкентда Айтматов билан учрашиб қолгансиз? Яна ҳукумат аэропортида-я?!\n- Воқеанинг тафсилотлари кўп. Лекин мен кераклисини айтай. 1990 йилги уруш 4 июн куни бошланганди. 5 июн куни маҳалламиз аҳли ёрдам сўраб Москвага вакил юборадиган бўлди. Ўшанда одамлар бир депутатимизни жўнатадиган бўлди. Унга қўшиб ўрисчаси яхши, тириккина йигит, деб мениям танлашди.\nИкки курсдошим ўша даврда СССР халқ депутати бўлгани учун, улар билан учрашарман, улардан бир масалаҳат чиқар, демак, менинг боришимдан фойда бўлса борки, зарар йўқ, деб рози бўлдим.\nЙўлга чиқдик. Андижоннинг Луғумбегига учрадик. Айтганим депутатлардан бири Рустам Казаков ўша ерда яшарди. Уйда экан, “Москвага боришнинг фойдаси йўқ, ит эгасини танимаяпти”, деди.\nТошкентга қараб кетдик. 6 июн куни эрталаб етиб бордик. Москвага бориш ниятимиздан қайтганимиз йўқ, лекин йўл устидаги Тошкентга кирмай кетолмасдик.\n- Ўҳ-хў, гап кўп шекилли...\n- Янаям индаллосини айтаяпман. Эшитсайиз гапирай, бўлмаса...\n- Майли, майли, гапираверинг.\n- Хуллас, ўша куни бизни – депутат, яна бир шеригимиз ва мени Шукрулло Мирсаидов (Ўзбекистон ССР Министрлар совети раиси – С.У.) Совминнинг биносидаги кабинетида қабул қилди. Бўлган-кетган гапларни айтиб бердик. Биз билан гаплашаётиб орада телефонда ТуркВОнинг қўмондонига буйруқлар берди. Кейин Айтматов билан гаплашди телефонда. Ярим соатларча гаплашди. Бировнинг ғийбатиниям қилишди. Горбачёвни гапиришаяпти, деб тушундим. Трубкани қўйиб, “Айтматов эртага келади, балки бирга кетарсизлар Ўшга”, деди.\n- Москвага бормаганмисизлар?\n- Москванинг ўзи келаётган бўлса, нима қилардик бориб? Ахир Айтматов Горбачёвнинг маслаҳатчисимией, ёрдамчисимией, ишқилиб Катта Одам эди-да!\n- Хўп, ундан кейин нима бўлди?\n- Ўша куни Тошкент шаҳар ҳокими Мирсаидовнинг топшириғи билан бизни Совминнинг Луначарский кўчасидаги дачасига олиб борди. Дам олган бўлдик. Эртасига яна Мирсаидовнинг олдига бордик. Совминнинг биринчи қаватидаги конференц залда мажлис ўтказди. Зални қарасам, одамларнинг ярмидан кўпи ўшлик. Биздан бошқаларам борган эканда, ёрдам сўраб. Биз залнинг тўрисида, Мирсаидовга яқин ўтирдик. Биз ўтирган столнинг нариги тарафида Абдураҳим Пўлатов ҳам ўтиргани эсимда.\n- Ҳа, ўша. Митинг қиламан, деди Пўлатов. Мирсаидов қимайсан, деди. Ҳў пойгакда ўтирган милиция бошлиғига агар митинг қилишса, калтаклайсан, деди. У ўрнидан дик этиб туриб, “есть”, деди. Айтганча, ўша есть, деган ҳам асли ўшлик, исми Ураимжонмиди, кейин республика божхонаси бошлиғи бўлган...\n- Хўп, кейинчи, кейин нима бўлди?\n- Кейин Мирсаидов депутат шеригимга тайёр бўлиб туриши кераклигини, аэропортга бориши мумкинлигини, ўзи билан биронта шеригини оливолиши мумкинлигини айтди.\n- Ким ўша депутат, фамилияси нима?\n- Фамилиясини айтолмайман, ўтган йилги урушдан кейин емаган сомсасига пул тўламаслик учун Қирғизистондан чиқиб кетган.\n- Демак, аэропортга бординглар?\n- Бордик. Мен ўзимча, катта аэропортга борамиз, деб ўйловдим. Йўқ, ёнида алоҳида ҳукумат зали боракан. Ўшанга бордик. Мирсаидов ўша ерда экан, "Время"нинг мухбирлариниям кўрдим. Кейин Айтматов бинога кирди. Биз билан аввал гаплашиб, кейин чой ичилдими ё аввал чой ичилиб, кейин гаплашилдими, эсимда йўқ. Лекин дастурхон атрофида мен Айтматовнинг ўнг томонида, шундоқ ёнма-ён ўтирганим эсимда. Айтматовнинг нариги ёғида депутатимиз, рўпарасида Мирсаидов ўтирган. Сомса еганмиз, шўрва ичганмиз, ош еганмиз. Мирсаидов туз тотмаган. Бирини иккинчисига улаб чеккан¸ холос. Ўзим ҳам кашанда эканлигим учун бўлса керак, сигаретиям эсимда қолган. Пал-малнинг узунидан эди.\n- Нималарни гаплашишган?\n- Ўзимам шуни айтаман, деб турувдим. Айтматов оқсоқол китобида кенгаш ўтказдик, деб ёзибди. Дастурхон атрофида бўлган гапларни кенгаш, деяётган бўлса керак. Бошқа махсус кенгаш бўлган эмас. Хайрон қолгандим ўшанда. Муҳим гапларни катталар оддий гапдай гаплашиб қўёвраркан, деб.\n- Каримов ҳам бормиди ўшанда?\n- Ҳамма гап шу масаланинг устида кетмаяптими? Йўқ эди-да! Айматовни китобини ўқигандан кейин мен ўзимам жинни бўпқолдимми, деб ҳайрон бўлганман. Депутатдан сўраганман, Айтматов бундоқ дебдию ё Каримов бормиди, деб. Йўқ, бўлмаган, деган.\n- Балки, кўрмай қолгандирсизлар?\n- Қандай кўрмай қоламиз?! Ахир, кўп иш бўлгани йўқ. Чой ичилди. Алоҳида хонада Айтматов депутат икковимиз билан алоҳида ярим соатча суҳбатлашди. Боринг, ана Муҳаммад Солиҳ билан гаплашган бўлсин. Бўлди, шу билан кетдик.\n- Қаерга бўларди, Ўшга-да!\n- Бўптида, Сизлар Ўшга кетворгансизлар, Айтматов аэропортда қолиб Каримов билан учрашган!\n- Қандай учрашсин, ахир биз билан кетди-ку Айтматов?!\n- Қаерга кетди?\n- Нега довдирайсиз, оғайни? Ўшга кетдик, дедимку, ҳозир.\n- Айтматов билан бирга кетганмисизлар?\n- Ҳа, бирга. Унинг самолётида. Мен, депутат, Одил Ёқубов, Пиримқул Қодиров, Собит Мадалиевлар. Айтматов самолёт салонининг биринчи хонасида оқсоқоллар билан ўтирган. Кейинги хонасида мен, депутат, Мадалиев уччовимиз ўтирганмиз. Самолёт салонининг орқа томонида – парда ортида солдатлар борийдийкан, автоматлари билан. Бир қараб кўриб қолганман. Кейин қарамаганман ҳам. Самолётга бизни Мирсаидов кузатиб қўйган. Кейин ўзи, эшитишимча, бошқа самолётда Андижонга учган.\nТенгдошим - ўзим\nХўш, ўшлик тенгдошимнинг гапларига ишонсак бўладими?\nКомил ишонч билан айта оламанки, ишонса бўлади!\nШахсан мен ишонаман.\nАхир ўзимга қандай ишонмай?!\nСизга “тенгдошим”, деб таништирганим одам менинг ўзимман-да!\nМен – Сарвар Усмон боргандим ўшанда – 1990нинг июнида Тошкентга.\nШукрулло Мирсаидовнинг қабулида бўлган - мен эдим.\nАйтматов билан Ўшга учган - мен эдим.\nХўш, нима учун Айтматов оқсоқолнинг китобида Мирсаидов деган фамилия тилга олинмадию унинг ўрнига Каримов мақталди?\nБуни билмайман. Оқсоқолнинг ўзидан сўрашга кеч қолдик.\nЛекин бунинг сабабини тушуниш учун ўша – 1990 йил, 7 июн кунги воқеалардан яна битта детални эсламоқчиман.\nПир тутма, қул бўлма!\nСовминнинг конференц залида Мирсаидов ўтказган йиғилиш тугаб, аэропортга кетар вақт бўлганида (тушликдан кейин) ҳукумат мулозимларидан бири шеригим – ўшлик депутат иккимизни ташқарида, Совмин биносига кираверишда турган оқсоқол адибларимиз – Одил Ёқубов билан Пиримқул Қодировнинг олдига олиб борди, бизни уларга таништириб, “булар сизлар билан аэропортга боради”, деди.\nОдил Ёқубовнинг реакцияси, тўғриси, эсимда йўқ. Лекин Пиримқул Қодиров менга бошдан-оёқ разм солиб чиқди.\nШуни айтиб ўтишим керакки, афт-ангорим томоша қилса, қилгулик эди: соқолим 4 июн – уруш бошланган кундан бери қирилмаган, эгнимдаги кўйлак уруш бошланган кундан бери алмаштирилмаган – ечиб, уч кеча-кундузли теру шалтоқ қуритилсаю отиб юборилса, учиб бориб тушган ерида парчаланиб кетадиган даражада.\nУрушдан олганим руҳий зарба шу қадар кучли бўлган эканки, Совминнинг дачасида имкон бўлишига қарамай на ўзим ювинганман, на кўйлагимни ювганман – юракка сиғмаган.\nЎзбекнинг икки оқсоқол ёзувчиси олдида турарканман, кўнглимнинг ҳукумат раиси билан учрашиб ҳам тўлмаган кемтиги тўлгандай бўлди.\nУлар кўзимга қариндошларим – тоғаларим бўлиб кўринди.\nТоғаларим ҳозир, нима бўлди, жиян, ким сизларни хафа қилди, деб сўрашади, деб ўйладим. Айтар гапларим тилимнинг учида эди. Фақат йиғламаслик керак, йиғлавормаслик керак!\nМени ўйлантиргани шу холос. Бошқа нарсани ўйламаяпман. Соқолни ўйламаяпман. Кир кўйлакни ўйламаяпман. Яғир шимни, қийшиқ патинкани ўйламаяпман. Йиғлавормасликни, Одил тоғам, Пиримқул амакимнинг олдида йиғлавормасликни ўйлаяпман, холос.\n- Ўзингизга бир қараб олсангиз бўлмайдими, ука, ахир катта одамларнинг олдига келдийз, катта одамларнинг олдига кетаяпсиз! Афтингизга қаранг?!\nПиримқул “амаким”дан чиқди бу гап. Пиримқул “тоғам” менга танбеҳ берди.\nБаъзида реакциям яхши. Баъзида сўконғичлигим тутиб кетади. Одатда сўконғичлигим реакциям яхши пайтда тутиб қолади.\nЛекин Пиримқул Қодировнинг танбеҳидан кейин тилим тарашага айланиб қолди. Сўкиниш қайда?!\nМиям парафинга айланиб қолди. Ичимдаям сўкинолмадим.\nЎшандан бери “Пир”ниям ёмон кўраман, “Қул”ниям.\nСўз ўйини қилаётганим йўқ.\nТўғриси, сўз ўйинигина қилаётганим йўқ.\nАслида ҳам шундай. Пир тутмасликка ҳаракат қиламан ўшандан бери.\nҚул қилиб қўймаслигини Парвардигордан сўрайман ўшандан бери.


"Давр" гуруҳи солисти Шади Лоланинг "Кел" номли концерт дастури ҳақида\nВа ниҳоят пойтахтимизда ўзбек эстрадаси юлдузи бўлмиш Лоланинг узоқ кутилган тўрт кунлик концерт дастурининг биринчи куни бўлиб ўтди. Биринчи навбатда фахр ва ишонч билан шуни таъкидлаш мумкинки, бу ҳақиқий шоу!!! Залга киришимиз билан бизни умумий шов-шувли мўъжиза юз беришини кўриш ҳисси қамраб олди.\nМана, парда кўтарилди ва саҳна чарақлаб кетди. Юқори сифатли катта тўлқин шаклидаги график экранлар ранг-баранг тусда жиловланишни бошлади. Саҳна ўртасида катта зинали оқ платформа қад ростлаб турар эди. Умаман айтганда саҳна декорациялари, безатилиши, техник томони, барча-барчаси ғарб стандартларидан ҳеч бир фарқи йўқ эди.\nСаҳнада ушбу тантана сабабчиси Лола раққослар ҳамроҳлигида пайдо бўлди. Лола ажойиб оқ костюмда эди. Барча либослар муаллифи Зулфия Султон.\nКонцертда иштирок этаётган рақс жамоаси ҳам гўзал ва бетакрор либосларни намойиш этдилар. Албатта бундай кўринишдан завқланмай бўлмас эди. Раққослар хореографиясини эса "Тодес" гуруҳи олтин таркибига кирувчи Наримон саҳналаштирган.\nХонанда рақсга туша бошлаганда бутун зол қарсак ва олқишлар билан уни қаршилади. Лола шунчалар профессионал ва яхши рақсга тушар эдики, бу ҳаммани ҳайратга солиб, лол қолдирар эди.\nКейин маълум бўлишича бу ҳали ҳаммаси эмас, балки "ҳамир учидан патир" экан. Албатта буни мен ва барча томошабинлар Лола саҳнада миллий либосда "Тановар" рақсини моҳирани ижро этишни бошлаганда тушиниб етдик.\nКейин унинг кетидан саҳнага миллий либосга кийинган раққослар чиқишди. Аммо либосларда ғарб "принти" ҳам сезилиб турар эди. Раққоса қизларни аъзим пойтахтимиз сурати туширилган либосларда, раққос йигитлар эса сюртук ва шарварларга кийинганлиги гувоҳи бўлиш мумкин эди.\nЛола миллий рақсдан сўнг, ўз либосини ечиб, жуда ҳам бежирим қаймоқ рангдаги костюмда қолди.\nКейинги ҳаммани ҳайратга солувчи туҳфалардан бири бу машҳур "What does the fox say" қўшиқ ижроси бўлди.\nЛола ва бутун рақс жамоаси Glam-rock образидаги кийимларни кийиб, 10 дақиқа ичида даб-степ услубидаги трекга рақс тушдилар. Хонанда бу 10 дақиқани лирикадан анча узоқ бўлган, бир оз лирик чекиниш деб айтиб ўтди. Бунинг барчаси эса лазер шоу билан ҳамоҳангликда давом этди.\n"Love me" ва Super love" тароналари куйланганда эса ушбу клип қахрамонлари саҳнада пайдо бўлганликларини ҳам кўриш мумкин бўлди.\nШуни ҳам айтиб ўтиш жоизки, хонанданинг ҳар бир кўриниши ўзгариши вақтида саҳнага экран туширилиб, унда соялар театри услубида муҳаббат, оила, дўстлик мавзусидаги қизиқарли видео-роликлар намойиш этилди.\nУшбу концертда якунловчи композиция, концерт дастури номи бўлмиш "Кел" таронаси бўлди.\nХулоса қиладиган бўлсак, 5 баллик баҳолаш шкаласи бўйича ушбу концерт 10+ баҳоли концерт бўлганини айтаман!!!\nКонцертдан тўлиқ фотоҳисоботни ҳам сайтимизда томоша қилишингиз мумкин.\nНашр санаси: 24-01-2014\n“Болалик шарафига” хайрия балидан махсус фоторепортаж!


14-09-2016 | 15:45\nZAMIN.UZ / LIFE STYLE / 14 Сентиябр 2016 года431\nОддий одамлар «даҳо» сўзини эшитганда реалликдан йироқ бўлган одамни тасаввур қилишади. Аммо психологлар даҳоларнинг ғалати одатлари бўлганлиги ҳақида ишонтиришмоқда. Эҳтимол ичингиздан айримларингиз ушбу материални ўқиб, ўзингиз ёки яқинингизда ҳақиқий даҳони таниб оларсиз.1. Қисқа уйқуШифокорлар бир кунда етти-саккиз соат ухлаш кераклигини тавсия этишса ҳам даҳолар бу фикрга камдан-кам амал қилишади. Машҳур кашфиётчи Никола Тесла бир суткада икки соат ухлаганини, баъзида эса 84 соатлаб тинимсиз ишлаганини айтган. Тарихчилар Леонардо да Винчи ҳар тўрт соатда 20 дақиқадан ухлагани ҳақидаги маълумотлар бор.2. Мушукларга бўлган муҳаббат Тарихдан маълум бўлишича, юқори интеллектга эга ижодкор одамлар мушукларнинг ишқибози бўлишган. Масалан, бу уй ҳайвонини Сальвадор Дали, Анри Матисс ва Эрнест Хемингуэй севган. Тадқиқотларнинг кўрсатишича, мушукларнинг эгалари жуда юқори IQ ва жуда яхши билимга эга бўлишади.3. ТартибсизликГениал одамларнинг устахоналари ва хоналари одатда тартибсиз бўлади. Психологларнинг тадқиқотлари ивирсиқ стол ижодий фикрлашга олиб келишини исботлаган. Масалан, Марк Твен ҳам машҳур ивирсиқ бўлган.4. Тушунарсиз ҳуснихатАгар кимдир хуснихатингиз тушунарсизлиги ҳақида айтса буни мақтов деб қабул қилинг. Тадқиқотларнинг кўрсатишича, даҳо одамларнинг хуснихатлари жуда ҳунук бўлади, сабаби уларнинг миялари қўлларидан тезроқ ишлайди.5. Атлетик қоматСпортчилар иккита гапни қўшиб гапиролмайди деган фикр нотўғри. Айтайлик, Пифагор боксчи бўлган. Бекорга Қадимий Греция жуда кўплаб файласуфлар макони бўлган эмас. Греклар атлетик қомат даҳоларнинг кўриниши деб ҳисоблашган. 6. Эрталабки қаҳваБетховен мусиқа бўйича даҳо бўлган. У ҳар кун эрталаб роппа-роса 60 та қаҳва донасини бир финжон қаҳва учун санаб солган. Бенжамин Франклин бўш вақтини қаҳва дўконларида ўтказган, Бальзак эса қаҳвага боғланиб қолганлигини асарларида ҳам ёзиб қолдирган.7. Ёлғизликни севишДеярли барча даҳолар — интровертлардир, уларнинг айримлари эса аҳамиятли нарсалар фақат ёлғизликда амалга ошишига ишонишган. Ёзувчи Жейн Остин унинг олдига кимдири тўсатдан кириб қолмаслиги учун эшигига ғичирлайдиган қулф осиб қўйган.8. Узоқ сайрларСёрен Кьеркегор ва Чарльз Диккенс каби буюк даҳоларга энг яхши ғоялар сайр пайтида келган. Кьеркегор сайрдан кейин ғояларини ёзиб олиш учун уйга шошган. Бетховен сайр пайтида доим ёнида қалам ва ён дафтар олиб юрган. Чайковский ҳар куни икки соатдан сайр қилиб, сайр қилмай қолса касал бўлиб қолишига ишонган.9. Шахсий кундаликЛеонардо да Винчи, Вольфганг Амадей Моцарт, Виржиния Вулф ва бошқа аксарият истеъдодли одамлар ўз фикрларини ёзиб боришган. Француз рассоми Эжен Делакруа ўз кундалиги ҳақида шундай деган: «Узоқ танаффусдан сўнг мен яна кундалигимни юритишга киришдим. Бу менинг асабларимни тинчлантиришнинг бирдан-бир йўли».10. Мусиқага муҳаббатЛеонардо да Винчи бир йўла бир нечта асбобни чалишни билган ва ҳатто ўзининг асбобини ҳам яратган. Галилейни эса мусиқа турли фалсафий ишларни яратишга илҳомлантирган.11. Табиатга муҳаббатРальф Уолдо Эмерсон, Генри Дэвид Торо ва Роберт Фростлар теварак атрофга катта муҳаббат ҳис қилишган. Уларнинг айримлари энг яхши ишларини ёлғизликда очиқ ҳавода яратишган.Манба: Даракчи.уз\nТеглар: аҳамиятли соатдан барча Леонардо солган қолдирган ВконтактеFacebookTwitterОдноклассникиМой мир


Ўзбекистон «Болажон халқлар» рейтингида нечанчи ўринда 5-12-2021, 11:13 | Zamin.uz\n19:36 / 04.02.2019\nЎзбекистон «Болажон халқлар» рейтингида нечанчи ўринда?\nМамлакат раҳбарининг Олий Мажлисга қилган Мурожаатномасини кўрдик, эшитдик. Унда қамраб олинмаган жабҳанинг ўзи йўқ эди, тўғрими? Айниқса, таълим ва тарбия масаласига алоҳида тўхталдики, бу бежиз эмас.\nШу мавзуда айтган гапларни яна бир карра эслайлик: «Ривожланган мамлакатларда таълимнинг тўлиқ циклига инвестиция киритиш, яъни, бола 3 ёшдан 22 ёшгача бўлган даврда унинг тарбиясига сармоя сарфлашга катта эътибор берилади. Чунки ана шу сармоя жамиятга 15-17 баробар миқдорда фойда келтиради. Бизда эса бу кўрсаткич атиги 4 баробарни ташкил этади. Бинобарин, инсон капиталига эътиборни кучайтиришимиз, бунинг учун барча имкониятларни сафарбар этишимиз шарт!»\nЎзМТДП Тошкент шаҳар Кенгаши ташаббуси билан ушбу Мурожаатнома бўйича ўтказилган давра суҳбатида айни мавзуга алоҳида эътибор қаратилар экан, таълим-тарбия масаласи оғриқли нуқтамиз экани яна бир карра ошкор бўлди-қўйди. Яъни, тадбирда айтилдики, халқимиз болажон, болапарвар, деб хўб гапирамиз, аммо «Болажон халқлар» халқаро рейтингида Ўзбекистон нечанчи ўринда туради? Ҳатто юзталикка ҳам кирмас экан!\nЯъни, халқаро рейтинг оилада болаларнинг сонига эмас, уларга таълим-тарбия бериш, инвестиция киритиш, едириб-ичириш, кийинтириш, вақт ажратиш бўйича ўзига яраша талаблар, меъёрлар бор экан. Биз эса бугунги кунда боламизнинг қорнини тўйдириб, устини бут қилиш ва қўлига қимматбаҳо «сотка» олиб бериш билан ота-оналик бурчимизни бажаряпмиз гўё...\nХулоса? Ўзингизга тан!\nЯнгиликлар » Ўзбекистон » Ўзбекистон «Болажон халқлар» рейтингида нечанчи ўринда?


Суд тиббиёти кафедраси – Тошкент тиббиёт академияси\nСуд тиббиёти кафедраси\nАҳмедова Нилуфар Ҳамроевна\nКафедрамиз веб-сайтига хуш келибсиз!!!\nКафедрада қуйидаги фанлар ўқитилади:\nВрач фаолиятининг ҳуқуқий асослари – 6-курс, даволаш ва тиббий-педагогика факультетлари(17 соат);\nСуд тиббиёти – 4-курс, даволаш, тиббий-педагогика ва тиббий-профилактика факультетлари(54 соат);\nСуд тиббиёти – 4-курс, тиббий биология факультети(36 соат);\nВрач фаолиятининг ҳуқуқий асослари – 3-курс, тиббий биология факультети(36 соат);\nБиоэтика – 2-курс, тиббий биология факультети(36 соат);\nБиоэтика – 1-курс, даволаш, тиббий педагогика ва тиббий-профилактика факультетлари(36 соат).\nТиббий фаолиятнинг ҳуқуқий асослари – 1-курс, ОМХ факультети(72 соат);\nШунингдек, кафедрада суд тиббиёти бўйича магистратура ва клиник ординатура мавжуд.\nСуд тиббиёти ва тиббиёт ҳуқуқи фанларини ўқитишнинг асосий мақсади фуқаролар соғлиғини сақлаш соҳасида илмий-услубий, илмий-текшириш ишларини ҳамда амалий фаолиятини олиб бориш учун мутахассисларни тайёрлаш.\nМазкур мақсадга мувофиқ асосий вазифалар ўқув дастурларидан келиб чиқиб, давлат стандартларига мос равишда, юқори сифатли, рақобатбардош, маънавий-маърифий талабларга жавоб берадиган кадрларни тайёрлашдан иборат.\nСуд тиббий экспертизаси Бош бюроси\n(10та ўқув хонаси. 1 та маъруза зали)\nТошкент шаҳар, Олмазор тумани, Шифокор-2, 7-М уй,


Тожикистоннинг «Сомон Эйр» авиакомпанияси самолёти Белорусга чартер рейсини амалга оширади\n“Сомон Эйр” авиакомпанияси 30 август куни Душанбе-Минск ва Минск-Душанбе йўналишида чартер рейсини амалга оширади.\nТашқи ишлар вазирлиги 27 август куни берган хабарга кўра, бу борадаги қарор янгиCOVID-19 инфекциясининг тарқалишини олдини олиш бўйича эпидемилогик чораларни кучайтириш бўйича республика штаби томонидан қабул қилинди.\nТашқи сиёсат маҳкамасинпнг хабарига қараганда, чартер рейси биринчи навбатда Белорус Республикаси ва Украинада таълим олаётган тожикистонлик талабалар, шунингдек хорижий фуқороларни олиб кетишга ва олиб келишга мўлжалланган. «Шу муносабат билан Вазирлик Белорус Республикаси ва Украинада тақсил олаётган тожикистонлик талабаларга мурожаат қилиб парвозни режалаштирганларида бу мамлакатларда талаб қилинадиган санитар-эпидемиологик қоидаларга амал қилишларига чақирди. Таъкидлаш керакки, Тожикистоннинг Беларус ва Украинадаги элчихонаси тожикистонлик талабаларга Минскдан Киев ва Украинанинг бошқа шаҳарларига етиб олишлари учун кўмак кўрсатади», дейилади хабарда.\nДушанбе-Минск йўналиши бўйича чипта харид қилмоқчи бўлганлар бевосита “Сомон Эйр” авиакомпаниясига мурожаат қилишлари керак бўлади.\nТИВнинг эслатишича, Тожикистон Республикасига киришда йўловчилар «коронавирус инфекцияси йўқлиги ҳақида маълумотномага эга бўлишлари керак, тест полимераза занжир реакция (ПЗР)си усулида камида 96 соат (4 кун) аввал ўтказилган бўлиши керак. Шу билан бирга 3 ёшгача бўлган болалардан бу каби маълумотнома талаб қилинмайди».


16:07 / 17.11.2019 2214 pdf Ўқиш режими + -\nعَنْ عُمَرَ رَضِيَ اللهُ عَنْهُ أَنَّ رَجُلًا تَوَضَّأَ فَتَرَكَ مَوْضِعَ ظُفُرٍ عَلَى قَدَمِهِ فَأَبْصَرَهُ النَّبِيُّ صلى الله عليه وسلم فَقَالَ: ارْجِعْ فَأَحْسِنْ وُضُوءَكَ فَرَجَعَ ثُمَّ صَلَّى. رَوَاهُ مُسْلِمٌ وَأَبُو دَاوُدَ. وَلَهُ: أَسْبِغِ الْوُضُوءَ وَخَلِّلْ بَيْنَ الْأَصَابِعِ وَبَالِغْ فِي الْاِسْتِنْشَاقِ إِلَّا أَنْ تَكُونَ صَائِمًا.\n«Бир одам таҳорат қилиб, оёғининг тирноқча жойига сув етказмади. Набий соллаллоҳу алайҳи васаллам буни кўриб қолдилар ва:\n«Қайт, таҳоратингни яхшилаб (мукаммал) қил», дедилар. У қайтди ва сўнгра намоз ўқиди».\n«Таҳоратни мукаммал қил. Панжалар орасига сув етказ ва рўзадор бўлмасанг, бурунга сув олишда муболаға қил», дейилган.\nШарҳ: Бу ҳадиси шарифда ҳам таҳоратни яхшилаб қилиш, таҳоратда аъзоларни тирноқча ҳам жойини қолдирмай, яхшилаб ювиш зарурлиги ҳақида сўз бормоқда.\n1. Пайғамбаримиз соллаллоҳу алайҳи васалламнинг саҳобалар шариатга қандай амал қилаётганларини зийраклик билан кузатиб туришлари. У зот соллаллоҳу алайҳи васаллам бир киши оёғининг тирноқчалик жойига сув етмай қолганини кўриб ҳам танбеҳ бердилар. Устозлар бундан ўрнак олишлари лозим.\n2. Бировнинг қилаётган амалида хато ёки камчилик кўрилса, дарҳол айтиш кераклиги.\n3. Аъзоларнинг ҳамма жойига сув етказиб ювиш зарурлиги.\n4. Тирноқча жойга ҳам сув етмай қолиши мумкин эмаслиги.\n5. Камчилик аён бўлганда қайтиб бориб, уни бартараф қилиш кераклиги.\n6. Таҳоратни яхшилаб қилиш зарурлиги.\n7. Айниқса оёқни ювишда эҳтиёт бўлиш лозимлиги.\n8. Панжаларнинг орасига сув етказишга алоҳида эътибор бериш зарурлиги.\n9. Бурунга сув олганда, рўзадор бўлмаса, иложи борича ичкарироққа етказиш, шунингдек, оғизни чайганда ҳам шунга риоя қилиш лозимлиги.\nМана шу икки ҳадисни ҳар бир мусулмон яхшилаб ўрганиши ва доимо ёдидан чиқармай юриши зарур. Чунки бу ҳадисда зикр қилинган хатолар ҳаётда кўп учрайди. Шунинг учун бу ҳадислардаги таҳдид ва танбеҳлар ҳар бир мусулмоннинг ёдидан зинҳор кўтарилмаслиги лозим.\nАйниқса, оёқни ювиш ҳақидаги талаблар алоҳида эътиборга лойиқ. Аввало оёқни ювишда кўпчилик нотўғри ўтириб олиб, қийналишади. Ўша ноқулайлик туфайли оёқни яхшилаб ювиш имкони камаяди. Қолаверса, оёққа масҳ тортса бўлади, деганлар бор. Уларнинг бу гаплари турли даврларда тез-тез қўзғалиб ҳам туради. Ана шу нарсадан таъсирланиб қолмаслик керак.\nАввал ҳам бир неча бор таъкидланганидек, таҳорат қилиш ибодатдир. Таҳоратни чала қилиш эса ибодатни чала қилиш бўлади. Бунинг устига, таҳоратнинг чала бўлиши бошқа ибодатларни йўққа чиқаради. Шунинг учун таҳоратга муҳим ибодат сифатида жиддий қараш ҳар бир мусулмоннинг бурчидир.\nБунинг учун аввало таҳорат қиладиган жой яхши ва қулай бўлиши керак. У жойда барча қулайликлар, таҳоратни шариатда кўрсатилгандек қилиш имкониятлари бўлмоғи лозим. Ҳатто сувга эътибор бермоқ зарур.\nТаҳоратга оддий покловчи сувдан бошқа сув ишлатиш мумкин эмас. Нопок сув, турли омиллар билан таъми, ҳиди, ранги ўзгарган сув ҳам бўлмаслиги керак. Бу Аллоҳ қаршисида ҳамма тенглиги, шариатдаги амаллар халқчиллиги рамзидир. Агар оддий сувдан бошқа сувда таҳорат қилишга ижозат берилса, бойлар тиллонинг суви ила таҳорат қилиб, гердайиши, камбағаллар ўксиши мумкин эди.\nЛекин ўша ижозат берилган сув ҳам таҳорат ибодатини яхшилаб амалга ошириш учун омил бўлмоғи керак. Мисол учун, об-ҳавога қараб, мўътадил бўлиши зарур. Сув ўта иссиқ ёки совуқ бўлса, хушуъ ва хузуъ ила таҳорат қилишга халақит беради.\nУламоларимиз таҳорат борасида келган ҳамма ҳадис ва манбаларни ўрганиб, сўнг ишлаб чиққан таҳорат одобларига, бу борадаги қоидаларга назар солсак, ушбу ҳақиқатни яна ҳам тўлароқ тушуниб етамиз.\nIlxom 10:08 / 22.11.2019\nМақоладан инша ОЛЛОХ озим билмаган амаларни олдим худо хохласса бундан кегн адашмаслика харакат қиламан\n14:03 / 17.11.2019 1371\n18:05 / 17.11.2019 1097\n1315 13:00 / 15.11.2020\n1918 19:05 / 20.12.2019\n3171 16:46 / 02.05.2018\n3533 20:41 / 19.05.2017


Токиодаги дўконда барча буюмлар 9 минг доллардан сотилади\n06:32 / 26.02.2016\nIsetan Mitsukoshi Holdings компаниясининг Токиодаги дўконида барча буюмлар 9 минг доллардан сотилади, деб хабар бермоқда The Wall Street Journal нашри. "Дефляция, йўлдан қоч. Ортиқча сарф қилиш Японияга камида бир кунга қайтмоқда", деб ёзмоқда газета.\nУшбу акция 1 мартда бўлиб ўтади. Дўконга келган харидорларга 1 млн иенадан (8924.99 долларга яқин) 125 та буюм таклиф қилинади. Хусусан, икра солинган олтин банка, Карен де Лоренцонинг юмшоқ айиқчаси, 100 йиллик бонсай дарахти ва 24 қаратлик олтиндан тайёрланган шер ҳайкалчаси шу нархдан сотилади.\nБаъзи маҳсулотлар махсус хитойлик сайёҳлар учун мўлжалланган. 2015 йилда хитойликлар Японияда рекорд қийматдаги 1,4 трлн иен (12 млрд долларга яқин) сарфлашган.\nДўконда сотиладиган маҳсулотларнинг стандарт нархи камида 1,5 млн иен туради.\nКомпания авваллари ҳам шундай арзон нархда сотишлар ўтказиб турган, бироқ бу акция охирги 10 йил ичидаги биринчиси бўлади.


“Ҳар бир шахс мулкдор бўлишга ҳақли.”\nЎзбекистон Республикаси Конституциясининг 36-моддаси.\n“Фермерлар — мустақиллик қалдирғочлари”. Биз, қишлоқ хўжалиги ходимлари Президентимизнинг ўтган аср тўқсонинчи йиллари бошида айтган ушбу сўзлари моҳиятида нақадар теран ҳаётий ҳақиқат мужассам эканлигини йиллар ўтгани сайин теран тушуниб етаяпмиз. Биз қишлоқ мулкдори, ер эгасига айландик. Дунё ўрганса арзийдиган тажриба тўпладик. Хусусан, дастлаб қишлоқ хўжалиги маҳсулотлари етиштириш билан машғул бўлган фермер хўжаликлари, айни пайтда қайта ишлаш, ишлаб чиқариш, хизмат кўрсатиш каби кўплаб тармоқларда самарали фаолият олиб бормоқда.\nЎз фаолиятим мисолида айтай. Олий маълумотли иқтисодчиман. Ана шу соҳа бўйича олган билимларимни бугун фермер хўжалиги ривожида қўллаяпман. 1992 йилда акаларим билан биргаликда чорвачилик йўналишида иш бошлаган эдик. Ер эгасига айланганимга эса ўн уч йилдан ошди. Дастлаб ихтиёримиздаги ерлар бор-йўғи уч гектардан иборат эди. Ўтган даврда хўжалигимиз ривож топиб, экин майдонларимиз кенгайди. Ҳозир 191 гектар ер тасарруфимизда. Ҳар йили пахтадан ҳам, ғалладан ҳам юқори ҳосил олаяпмиз. Қолаверса, чорвачилик — қўшимча даромад манбаимиз. 16 та замонавий қишлоқ хўжалик техникаси — қанотимиз.\nМен яшаётган Мўминобод маҳалласида ҳамкасбларим кўп. Уларнинг барчаси — ерга меҳр қўйган деҳқонлар. Муҳими, ҳудудимиздаги фермер хўжаликлари ҳамда бошқа тадбиркорлик субъектларининг ривожи хонадонларимиз ободлиги, турмушимиз фаровонлигида ўз аксини топмоқда. Албатта, эришаётган ана шу ютуқларимизнинг ҳаммаси давлатимиз томонидан биз, қишлоқ хўжалиги тадбиркорлари — фермерларга яратилган имкониятлар натижаси, Ўзбекистон Республикаси Конституцияси ва у асосида қабул қилинган қонунларимизнинг ҳаётий ифодасидир.\nБоёвут туманидаги «Аҳмадий» фермер хўжалиги раҳбари,\n«Шуҳрат» медали соҳиби,\n«Ташаббус — 2014» кўрик-танлови ғолиби.\nМазкур рукндаги бошқа мақолалар: « Бебаҳо мерос эъзози\tМустақил, ягона ва яхлит тизим »


Ғўза қатор орасига июнь ойида ишлов беришда 1–2-культивация ўртасида чизель-культиватор ёрдамида чуқур (20–25 см) юмшатишни амалга ошириш бу йилги серёғин шароитда яхши самара беради. Тупроқ зичланиши камайиши ҳисобига илдиз тизими бақувват ривожланиб, ер ости сувларидан самарали фойдаланилади.\nҒўза қатор ораларига ишлов бериш кечиктирилса, ўсимликнинг озиқланиш тизими бузилади, бегона ўтлар зарари кўпаяди, ниҳоллар илдиз чириш ва гоммоз касалликлари билан зарарланади, таралган сувнинг 50 фоизигача қисми беҳуда исроф бўлади. Аксинча, эрта ўтказилса, тупроқдаги нам юқори бўлганлигидан кесак кўчишига олиб келади. Натижада тупроқ майин ҳолга келмай нам тез парланади. Шунинг учун тупроқнинг айни етилган пайтида культивация ўтказилиши мақсадга мувофиқ. Зарур бўлганда культивацияни тупроғи етилган ерларда, танлаб ўтказиш керак. Культиваторни тўлиқ жиҳозлаб, ишчи органларини табақалаштирилган ҳолда ўтказиш, бунда ККО иш органларидан унумли фойдаланиш зарур. Эгатларга ҳаддан ташқари чуқур ишлов бериш натижасида тупроқни кўпроқ ағдариш, илдизларни шикастланишига йўл қўймаслик керак. Шунингдек, бегона ўтларни йўқотиш тадбирларига эътиборни кучайтириш зарур.\nКультивация билан бирга жўяк олинганда биринчи сувда эгат чуқурлиги 60 см қатор оралиғида 12–14 см, 90 см қатор оралиғида эса\n15–18 см, кейингиларида чуқурлик тегишлича 14–15 см ва 18–20 см. ни ташкил этиши лозим.\nБу йилги ёғингарчилик оқибатида тупроқда тўпланган озиқа моддаларнинг бир қисми ер ости қатламларига ювилди. Шунинг учун пахта майдонларига ўғитни эртароқ солишни ташкил этиш керак. Одатда ўғитни суғоришдан олдин эгат олиш билан бирга солинади. Ғўзанинг ўсув даврида ўғитлаш меъёрлари ва нисбатларига алоҳида аҳамият бериш ва экиш олдидан, экиш билан солинган ўғит миқдорига қараб белгиланади.\nҒўзага озуқа беришда органик ва минерал ўғитларнинг аралашмаларидан фойдаланиш зарур. Ниҳолларни озиқа моддалар билан таъминлаш мақсадида, 2-культивацияда ҳар гектарига 250–300 кг. дан чириган, қуритилган ва элакдан ўтказилган маҳаллий ўғитларни мосламалар ёрдамида ғўза қатор ораларидан 14–16 см узоқликка ва 15–17 см чуқурликка солиш самараси юқори бўлади.\nБунда ҳар гектарга 250–300 кг. дан икки марта маҳаллий ўғитлар берилганда:\n- тупроқдаги микроорганизмлар фаолияти жадаллашиб, минерал ўғитлар самарадорлиги 40–50 фоизгача ошади;\n- маҳаллий ўғитлар таркибидаги макро- ва микро элементларнинг ғўзани қўшимча озиқлантиришда ўрни катта бўлади;\n–маҳаллий ўғитлар 15–17 см чуқурликка солинганда илдизларга қўшимча иссиқлик киритишга ёрдам беради;\n- суғорилгандан кейин эса тупроқдаги намнинг буғланиши 50 фоиз, ҳосилнинг тўкилиши 25–30 фоизга камайиб, ҳосил салмоғи 20–25 фоизга ошади.\nТаҳлилларга қараганда, ғўзанинг 2–4 чинбарг ва шоналаш даврларида гектарига 400–500 кг қуруқ гўнгни азотли ўғитлар билан биргаликда қўллаш пахта ҳосилини гектаридан 2,0 центнерга оширади.\nҒўзанинг яхши ўсиб-ривожланиши, юқори ва сифатли ҳосил бериши учун баргдан озиқлантириш, минерал ўғит карбомид суспензияси қатори “Гумимакс”, “Эдагум”, “Фитовак” ва бошқа стимуляторлар билан ишлов бериш яхши самара беради.\nСуспензия ғўзанинг 5–6 чинбарг даврида сепилганда 50 литрлик идишдаги сувда физик ҳолда 8 кг карбомид эритилади, кейин эритмани 100 литрлик идишга қуйиб аралаштирилади. Бу аралашма бир гектарга сепилади. Шунингдек, «Самарқандкимё» ОАЖда ишлаб чиқарилаётган тайёр ҳолдаги суюқ ўғит фосфорли суспензиялаштирилган суюқ селитра (ФССС) ўғитини гектарига 14 литр ёки «Максам-Чирчиқ» корхонасида ишлаб чиқарилаётган КАС (карбамид-аммиакли селитра – 30% Н) ўғитини 7,0 л/га меъёрда ишлатиш ҳам мумкин.\nСуспензияни сепишда тракторларга ўрнатилган бочкаларга 200 литр тоза сув ва 100 литр оналик (маточный) эритмаси қуйилиб, яхшилаб аралаштирилади ва гектарига 300 литр миқдорда ишчи эритмаси қўлланади.\nҒўза ривожи орқада қолган майдонларда суспензия гуллаш даври бошида сепилади. Бунда гектарига физик ҳолда 10 кг карбомид ишлатилади ёки ФССС ўғити гектарига 21 л, КАС ўғити 9 л ишлатилганда яхши самара беради. Суспензия сепишда ҳар гектарига 300 литрдан кам бўлмаслиги зарур.\nСуспензия билан ишлов беришда “Фитовак” (200–300 мл/га), “Гумимакс” 0,15–0,20 л/га ва бошқа шунга ўхшаш стимуляторлар қўшиб ишлатилса, ғўзанинг ўсиб-ривожланишига ижобий таъсири янада ортади.\nСуспензияни эрталаб ва кечқурун ҳаво ҳарорати 20–25 оС дан ошмаган пайтда сепиш тавсия қилинади. Ҳаво илиқ ва булутли кунларда суспензияни кун давомида сепиш мумкин. Ёмғир ёғаётган пайтда суспензия сепиш тавсия қилинмайди, акс ҳолда озиқа моддалари ювилиб, ўғитларнинг самараси пасайиб кетади.\nАйрим тупроқ унумдорлиги паст ҳамда механик таркиби енгил қумлоқ тупроқларда ғўзалар шонага кирганда гектарига соф ҳолда 70–75 кг азот ва 30–50 кг калий бериш керак, бу эса гектарига 210–225 кг аммиакли селитра ёки 150–160 кг мочевина ва 55–90 кг калий хлоридни ташкил этади.\nҒўза гулга кира бошлаган пайкалларда бериладиган азот ва фосфорли ўғитлар гектарига соф ҳолда 70–75 кг азотни (аммиакли селитра 210–225 кг) ва 40–50 кг фосфорни (аммофос 80–100 кг ёки оддий суперфосфат 280–350 кг ёки супрефос 170–215 кг) ташкил қилади.\nЎсув давридаги озиқлантиришни охирги муддати ғўза гуллай бошлашининг 10-кунига тўғри келиши керак, бундан кечикса, ғўзанинг ривожланиш даври чўзилиб кетиши мумкин.\nҒўзанинг ўсиб-ривожланиш даврида тупроқнинг механик таркиби ва гидромодуль районларини ҳисобга олиб суғориш муддатлари ва меъёрлари белгиланади.\nИюнь ойида ғўзани шоналаш даврида суғориш меъёри енгил тупроқларда гектарига 600–700 м3, ўрта ва оғир тупроқларда 700–800 м3 бўлиши керак. Ғўза гуллаш даврида эса суғориш меъёри енгил тупроқларда гектарига 900–950 м3, ўрта ва оғир тупроқларда 1050–1300 м3 ни ташкил этиши лозим.\nҒўзани чанқатиб қўймаслик учун суғориш олдидан эгат олиш керак. Тупроқ механик таркибини инобатга олиб, суғориш эгатлари узунлигини тўғри белгилаш сувдан самарали фойдаланиш билан бирга ўсимликларнинг дуркун ва баравж ривожланишини таъминлайди.\nСувдан тежамкорлик билан фойдаланиш, умуман агротехника тадбирларини юқори савияда ўтказиш экинлардан юқори ҳосил олишни таъминлайди.\nрўйҳатдан ўтганлар - ҳеч ким, меҳмонлар - 40


UzPFL :: Клубларнинг лицензиялаш бўйича менежерлари ҳамда бухгалтерлари учун семинар ўтказилди\nМаълумки, Осиё футбол конфедерацияси талаби асосида мамлакат чемпионати юқори дивизионида иштирок этувчи футбол клублари ҳар йили лицензиялаш жараёнидан ўтказилади. Ўтган йилдан эътиборан Ўзбекистон Профессионал футбол лигаси Про лига клубларининг ҳам барчасини мазкур жараёнга жалб этган ҳолда клубларимизнинг умумий инфратузилмасини босқичма-босқич яхшилаб бориш, Про лига иштирокчиларини ташкилий тузилма жиҳатидан Coca-Cola Суперлига вакилларига яқинлаштириш амалиётини жорий этди.\nБу жараёнда клублар лицензия талабгори сифатида ОФК ёки миллий лицензияни қўлга киритиш учун бир қатор мезонлар асосида ҳужжатларини тақдим этишади. ОФК томонидан белгилаб бериладиган ишчи-режа асосида клублар июн ойи сўнгига қадар спорт, инфратузилма, ишчи-ходимлар, ҳуқуқий мезонлар бўйича, шунингдек июл охирига қадар молиявий мезонлар бўйича ҳужжатларни тақдим этишади. Улар томонидан ОФКнинг махсус онлайн платформаси – AFCCLASга жойланган ҳужжатлар сарҳисоб қилиниб, футбол клубларини лицензиялаш қўмитасининг қарори асосида клубларга лицензия тақдим қилинади.\nЖорий йил ҳисобидан старт олган лицензиялаш жараёнида Coca-Cola Суперлига ҳамда Про лига клублари 5 та мезон бўйича зарур ҳужжатлар тўпламларини тақдим этишади. Бугун ЎзПФЛда барча иштирокчи клубларнинг лицензиялаш бўйича менежерлари ҳамда бухгалтерлари учун семинар ташкил этилди. Унда Осиё футбол конфедерациясининг мазкур йўналиш бўйича жорий йилда янгиланган қоидалар мажмуйи ҳамда унинг асосида ишлаб чиқилган Миллий лицензиялаш регламентига киритилган янгилик ва қўшимчалар батафсил муҳокама қилинди.


«GM Uzbekistan» «Tracker» ва «Lacetti-3» автомобилларини...\n07.06.2019 10:02 0 10630\n«GM Uzbekistan» «Tracker»ни 16 миллион чегирма билан фоизсиз 2 йил муддатли тўловга, «Lacetti-3» поз. автомобилини 1 йил муддатли тўловга харид қилишни таклиф этмоқда. Бу ҳақда компания матбуот хизмати хабар берди.\n«GM Uzbekistan» компанияси барчани қутлуғ Рамазон ҳайити билан муборакбод этган ҳолда «Tracker Premier AT» автомобилини 16 миллион сўм чегирма билан 2 йил фоизсиз муддатли тўловга олишни таклиф қилади.\nБундан ташқари, компания муддатли тўловга харид қилиш мумкин бўлган автомобиллар сонини яна биттага кўпайтирди.\nЭндиликда «Chevrolet Lacetti» автомобилининг 3-позициясини ҳам бир йилга фоизсиз муддатли тўловга харид қилиш мумкин.\nМазкур суғурта бадаллари мавжуд қарз миқдори ҳамда автомобилни бахтсиз ҳодисалардан суғурталашга хизмат қилади.\n«Lacetti» автомобилини 10 июнга, «Tracker Premier AT» автомобилини эса 12 июнга қадар ушбу шартларда муддатли тўловга харид қилиш мумкин.


Юсуф Жума адвокатдан воз кечди...ми?\n28 ноябр 2020, Тошкент вақти: 10:55\nАдвокат Руҳиддин Комилов бухоролик диссидент шоир, айни пайтда ҳибсда сақланаётган Юсуф Жума ёзма ариза билан унинг хизматидан воз кечганини билдирганини маълум қилди.\nР.Комиловнинг айтишича, аризани унга Бухоро вилоятининг Қоракўл тумани терговчиси Раҳимов тақдим этган.\n“Аризада Ю.Жума адвокатлар хизматидан воз кечиши, ҳуқуқларини ўзи ҳимоя қила олишини билдирган. Гапнинг очиғи, мен Ю.Жума билан учрашишга ҳаракат қилганим йўқ. Чунки учрашишга уриниш бефойда. Мен ишонсам ҳам, ишонмасам ҳам ариза мавжуд. Бу вазиятда менинг бошқа хатти-ҳаракатларни амалга оширишга ҳуқуқим йўқ”,- деди Р.Комилов.\nАдвокат бундан бир неча кун олдин, яъни 7 мартда қамоқхонада Юсуф Жума билан учрашган эди. Ўшанда Юсуф Жума унга нисбатан жисмоний ва руҳий қийноқлар қўлланилаётгани ҳақида адвокатга ёзма ариза ёзиб берганди. Лекин,адвокатнинг билдиришича, қамоқхонадан чиқаётганида нозирлар тинтув ўтказиб, ундан ишга тааллуқли бўлган бир қанча ҳужжатларни ва Юсуф Жума ёзган аризани тортиб олган эди. Нозирлар томонидан адвокатга дўқ-пўписалар ҳам қилинган.\nЮсуф Жуманинг Ўзбекистондан ташқарида яшаётган ўғли Алишер отасининг аризани ўз ихтиёри билан ёзганига ишонмайди. У отасига қийноқлар қўлланилиб, ариза мажбуран ёздириб олинганини таъкидламоқда.\n“Эзгулик” инсон ҳуқуқлари жамияти аъзоси Абдураҳмон Ташанов ўз тажрибасида бундай ҳолатлар кўп бўлганини айтди.\n“Жамоатчи ҳимоясини таклиф қилган жуда кўпгина шахслар мени рад қилишга мажбур бўлган. Суд, тергов тугагандан кейин мен ўша шахслар билан учрашганимда улар ўзларига қийноқлар ва босим бўлганини гапириб берган. Демак, Юсуф Жума адвокат ҳимоясидан воз кечаëтган экан, бу ерда ўзига яраша сабаблар бор. Яъни Юсуф Жумага руҳий, маънавий, жисмоний қийноқлар қўлланилаëтган бўлса, у шу сабабли адвокат хизматидан воз кечган бўлиши мумкин. Аслида биз Юсуф Жуманинг характерини биламиз. Ҳатто “Эзгулик” жамияти Васила Иноятовани жамоатчи ҳимоячи этиб тайинлаган. Лекин бунга прокуратура рухсат бермади”,- деди А.Ташанов.\nУнинг сўзларига кўра, бундай қилинишдан асосий мақсад Юсуф Жумани ташқи дунёдан, ҳар қандай ахборотлардан умуман узиб қўйиш ва шу йўл билан маҳбусни руҳан синдиришдир.\nЎз шеърларида доим президент Ислом Каримов ва у юритаётган сиёсатни танқид қилиб келган Юсуф Жума ўтган йил декабрда Бухорода оилавий норозилик пикетини ўтказганидан бир неча кун ўтиб ҳибсга олинган эди. Юсуф Жума ўғли Машрабнинг ноҳақ ҳибсга олингани, маҳаллий телевидениеда оиласига қарши мазмундаги кўрсатувлар уюштирилаётганига қарши норозилик амалиёти ўтказганини билдирганди.\nҲозир шоир ва унинг икки ўғли қамоқда. Турмуш ўртоғига ва қизига жиноят иши очилган. Юсуф Жуманинг озодликдаги оила аъзолари таъқиблардан қочиб мамлакатни тарк этишга мажбур бўлган.


Шубҳали видео. Бектемир Мелиқўзиевнинг соф ғалабасини ҳакамлар тан олишмади\n20 май, 2017, 12:24 8070\n"Uzbek Tigers" вакиллари Жаҳон Бокс Серияларининг чорак финал жавоб учрашувида "Cuba Domadores" боксчиларига қарши барча жангларда муваффақиятсиз иштирок этишди.\nДастлаб Жасур Латипов, сўнгра Элнур Абдураимов ва Шахрам Ғиёсов мағлубият аламани тортиб кўришган бўлсалар, 81 кг вазн тоифасида рингга кўтарилган ҳамюртимиз Бектемир Мелиқўзиев ҳам кутилмаганда имкониятни бой бериб фўйди.\nКубалик Жулио Ла Крузга қарши жанг олиб борган боксчимиз беш раунд давом этган баҳсда кучли зарбалари билан рақиб вакилини қийин аҳволга солиб қўйди. Дастлабки раунд тенг курашлар остида ўтган бўлса, кейинги раундларда Бектемир Мелиқўзиев яққол устунлик қилди. Бироқ кутилмаганда ҳакамлар очколарни кубалик боксчи ҳисобига ёзиб қўйишда давом этди ва барча раундларни рақиб фойдасига ҳал бўлди.\nБаҳс сўнггига қадар рингда Бектемир Мелиқўзиевдан қочиб юрган ҳолда жанг ўтказган Жулио Ла Круз ҳакамларнинг шубҳали қарорига кўра ғалабани қўлга киритди.\nҚуйида ушбу жангнинг видео лавҳасини томоша қилишингиз мумкин.


ФАРҒОНАДА ПРЕЗИДЕНТ МАКТАБИ – Фарғона ҳақиқати\nдунёнинг энг ривожланган мамлакатлари тажрибаси асосида қуриб битказилмоқда\nАҚШ, Буюк Британия, Германия, Япония, Жанубий Корея сингари дунёнинг энг ривожланган давлатлари кенг кўламли ислоҳотлар жараёнида таълим-тарбияга жиддий эътибор қаратгани бежиз эмас. Боиси ҳар қандай давлат ва жамиятда эзгу ташаббусларни рўёбга чиқаришда юксак ақл-тафаккур, кенг дунёқарашга эга, ҳар томонлама билимли баркамол авлод ислоҳотлар тақдирини ҳал этувчи куч сифатида эътироф этилади.\nМамлакатимиз тараққиётининг бугунги босқичида таълим тизимини жаҳон андозалари даражасида ривожлантиришга жиддий эътибор қаратилаётгани қувонарлидир. Эртанги кун истиқболини таъминловчи бундай саъй-ҳаракатлар замирида ўғил-қизларимиз учун замонавий шарт-шароитлар яратиб бериш орзуси мужассам.\nАйни кунларда Фарғона шаҳрида қуриб битказилаётган Президент мактабида энг мукаммал шароитлар яратилмоқда. Икки гектардан зиёд майдонда қад ростлаётган муҳташам иншоот лойиҳаси ўзига хос бетакрор меъморий ечимга эга бўлиб, ҳудуд бўйлаб ландшафт архитектураси асосида ям-яшил хиёбонлар, манзарали дарахтлар аллеялари барпо этиляпти.\nҚарийб 170 нафар ўқувчига мўлжалланган билим даргоҳи ўқув хоналари, кутубхоналар, лабораториялар, фаоллар зали, амалий машғулотлар ва дебатлар ўтказиладиган хоналар, ўқитувчи ва ўқувчиларнинг яшаш жойлари, умуман олганда, бир-бирига уйғун бинолар тўлиғича инновацион усулда қурилди. Жисмоний тарбия ва спорт билан шуғулланиш учун қулай шароитлар яратилиб, минифутбол, баскетбол майдонлари, сузиш ҳавзаси халқаро меъёрларга мувофиқ тарзда жиҳозланди. Ҳозирда ахборот-ресурс маркази, электрон кутубхона, энг сўнгги русумдаги компьютер технологиялари билан таъминланадиган инновация марказларини жиҳозлаш ишлари олиб борилмоқда.\nШу йилнинг 28 март куни вилоят ҳокими Хайрулло Бозоров Президент мактабида амалга оширилаётган сўнгги пардозлаш-жиҳозлаш ишлари билан яқиндан танишиб, дахлдор идоралар раҳбарлари, қурувчиларга топшириқлар берди. Белгиланган вазифаларни тез ва сифатли якунига етказиш зарурлигини таъкидлади.\n— Юртимизнинг барча ҳудудларида бино-иншоотлар қурилиши бўйича катта ҳаётий тажрибамиз бор, — дейди “Олтиариқ файз бинокор” хусусий корхонаси раҳбари Бахтиёр Валломов. – Муҳтарам Президентимиз ташаббуси билан барпо этилаётган ушбу мактабни бунёд этишда энг малакали мутахассисларимиз жалб этилиб, ҳар бир жараёнга профессионал даражада ёндашилди.\nФарғона шаҳри кўркига кўрк бўлиб қўшилган муҳташам бино мамлакатимизда баркамол авлод орзуси йўлида амалга оширилаётган ислоҳотларни сифат жиҳатдан янги босқичга кўтаришга хизмат қилади.\nШерзод ҚОРАБОЕВ олган.


КХДР: КР президенти Шимол ва Жануб муносабатларини фалокат ёқасига олиб келди\n14:35 / 30.04.2016\nКХДРнинг Корея тинчлик бирлашуви бўйича қўмитаси (КТБҚ) Корея Республикаси (КР) президенти Пак Кин Хенинг 28 апрель куни Миллий хавфсизлик кенгашининг шошилинч мажлисида айтган сўзларини сиёсий жиҳатдан асосланган провакация деб ҳисоблайди. Бу ҳақида қўмита матбуот-релизига таяниб ТАСС агентлиги хабар берди.\nКР раҳбарининг КХДР янги ядровий синов ўтказса, унинг келажаги йўқлиги тўғрисидаги нутқи Пхеньянда ташвиш уйғотди. "КХДР халқи ва ижтимоий тизими қадр-қиммати учун ҳақоратли бўлган бундай сўзлар кечирилмайдиган, сиёсий жиҳатдан асосланган провакация ҳисобланади", - таъкидлади КТБҚ. Қўмитанинг фикрича, икки корейс мамалкатларининг ўзаро муносабатларини фалокат ёқасига олиб келган Пак Кин Хени "бутун корейс миллатининг энг оғир ҳукми" кутмоқда. Миллий хавфсизлик кенгашидаги мажлисда сўзга чиққан Пак Кин Хе Корея Меҳнат партиясининг 6 майда очилиши кутилаётган еттинчи съезди арафасида КХДРда навбатдаги ядровий синов ўтказилишнинг юқори эҳтимоли борлигини қайд этган.\nАгар 1-3 майга режалаштирилган Эронга ташрифи чоғида Пхеньян томонидан ядровий синов амалга оширилса, Жанубий Корея етакчиси ҳокимият вакилларига Миллий хавфсилик хизмати кенгашининг шошилинч мажлисини ўтказиш буйруғини берди.\nБундан ташқари, давлат раҳбари мамлакатнинг ҳарбий кучларини "Шимол томондан юзага келиши мумкин бўлган провокацияларга" тўлиқ тайёргарлик кўришга чақирди.


09:56 / 03.11.2017 | Mirzohid | 5287\nАссалому алейкум! Устоз мени бир танишим номаҳрам билан бирга яшаяпти. Никоҳ ўқитмаган, унга бу жуда катта гуноҳ десам тушинмаяпти. Сизлардан илтимос шунга бирор бир йўлни кўрсатсангизлар.\nВа алайкум ассалом! Аллоҳдан қўрқсин, зино жуда оғир гуноҳ.\nИбн Аббос розияллоҳу анҳудан ривоят қилинади: «Набий соллаллоҳу алайҳи васалламнинг хутба қилиб: «Зинҳор эр киши аёл киши билан холи қолмасин. Илло, у аёл билан маҳрами бўлса, майли. Аёл киши фақатгина маҳрами билангина сафар қилсин», дедилар. Шунда бир киши туриб: «Эй Аллоҳнинг Расули! Менинг хотиним ҳажга чиқди. Мен эсам фалон ғазотга ёзилдим», деди. «Бор! Хотининг билан бирга ҳаж қил», дедилар». Тўртовлари ривоят қилганлар.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Зинокор зино қилаётганида мўмин бўлмас, ароқхўр ароқ ичаётганида мўмин бўлмас, ўғри ўғрилик қилаётганида мўмин бўлмас, талончи молни тортиб олаётганда, одамлар унга кўзларини тикиб, қараб қолганларида мўмин бўлмас», дедилар». Икки Шайх ривоят қилганлар. Шарҳ: Ушбу ҳадиси шарифда мўминликка умуман мос келмайдиган, мўмин киши қилиши мутлақо мумкин бўлмаган баъзи ишлар ҳақида сўз бормоқда. Келинг, ўша ишлар ҳақида қисқача мулоҳаза юритиб кўрайлик: 1. «Зинокор зино қилаётганида мўмин бўлмас». Зино катта гуноҳдир. Бу гуноҳ энг юқори даражадаги хиёнат ҳисобланади. Хиёнат деганда, Исломда баъзи халқлардаги каби, фақат умр йўлдошига хиёнат қилувчи одам тушунилмайди. Балки кенг маънодаги хиёнат – Аллоҳга, Расулга, дину диёнатга, жамиятга, келажак авлодларга, инсониятга, ўзига ва мўминликка хиёнат тушунилади. Аллоҳ таолони таниган одам зино қилмайди. Расулуллоҳ соллаллоҳу алайҳи васалламга умматман, деган одам зино қилмайди. дину диёнатим бор, деган одам зино қилмайди. Ўз жамиятимга содиқ аъзоман, деган одам зино қилмайди. Чунки унинг бу иши у яшаб турган жамиятга зарар келтиради. Келажак авлодларга яхшилик қилмоқчи бўлган одам зино қилмайди. Чунки зино наслнинг бузилишига олиб борадиган жиноятдир. Инсониятга яхшилик қилмоқчи бўлган инсон ҳам зино қилмайди. Чунки зино инсониятга зарар келтирадиган гуноҳдир. Ўзига ўзи яхшилик қилмоқчи бўлган одам ҳам зино қилмайди. Чунки зино зинокорни одамгарчиликдан чиқаради. Мўминликдан умиди бор одам ҳам зино қилмайди. Чунки зино иймонга зид нарсадир. Ушбу ҳадиси шариф ҳам шунга далилдир. Бу иборани турлича тушуниш мумкин. «Бу ишни қилган одам кофир бўлади» деган жумладан тортиб, энг осони – «Шу ишни қилаётган пайтида иймони чиқиб туради», дейишгача. Иймонли одам учун иймондан бир лаҳза ажрашдан кўра каттароқ мусибат йўқ. 2. «Ароқхўр ароқ ичаётганида мўмин бўлмас». Зино ҳақида айтилган гапларни ароқхўрлик ҳақида ҳам айтиш мумкин. Ароқхўр ароқ ичган пайтида ундан иймони чиқиб туради. Шунинг учун уламоларимиз «Ароқ ичиб, ўлиб қолган одамга жаноза ўқилмайди, чунки у кофир кетган бўлади», деганлар. Маст ҳолда йиқилиб ёки бошқа сабабдан ўлган одамга «Ўша ароқдан бошқа нарса сабабидан ўлган», деган таъвил билангина жаноза ўқишга рухсат берганлар. 3. «Ўғри ўғрилик қилаётганида мўмин бўлмас». Мўмин бўлса, бировнинг нарсасини ўғирлармиди?! Ўғри учун бўладиган энг енгил ҳукм ҳам «Ўғрилик қилаётганда ундан иймон чиқиб туради», деган ҳукмдир. 4. «Талончи молни тортиб олаётганда, одамлар унга кўзларини тикиб, қараб қолганларида мўмин бўлмас». Бировнинг молини зўрлик билан тортиб олиш ҳам энг катта гуноҳлардандир. Бу иш ҳам мўминликка ҳеч тўғри келмайдиган иш. Бировнинг мол-мулкини зўрлик билан, ноҳақдан тортиб олувчи киши ҳақидаги энг енгил ҳукм ҳам ўша пайтда ундан иймон чиқиб туришидир. Шунинг учун ҳеч қачон ҳеч кимнинг заррача молини ҳам ноҳақдан олмаслик керак. Имом Бухорий Солим розияллоҳу анҳудан, у киши отасидан қилган ривоятда Пайғамбар соллаллоҳу алайҳи васаллам: «Ким ердан ноҳақлик билан бир нарса олса, қиёмат куни етти қават ерга ютдирилур», деганлар. ("Ҳадис ва Ҳаёт" китобидан). Валлоҳу аълам!


АҚШ давлат котиби Манила, Бангкок ва Куала-Лумпурга йўл олмоқда\n07:30 / 02.08.2017\nАҚШ давлат котиби Рекс Тиллерсон шу ҳафта охирида Шимолий Кореянинг ракета-ядровий муаммосини ҳал қилиш ва бошқа минтақавий масалаларни халқаро ва икки томонлама форматда муҳокама қилиш учун Манила, Бангкок ва Куала-Лумпурга йўл олади. Бу ҳақда АҚШ давлат департаменти матбуот хизмати бошлиғи Хезер Науэрт маълум қилди. Унинг таъкидлашича, Тиллерсон бу сафарда 5-9 август кунлари бўлади. У Манилада АСЕАНнинг хавфсизлик бўйича минтақавий анжуманида, Шарқий Осиё саммитининг вазирлик йиғилишида ва бошқа кўп ва икки томонлама музокараларда иштирок этади.\n“Бу учрашувлар вақтида Тиллерсон ҳамкасблари билан учрашиб, барча масалаларни, жумладан Корея яриморолини қуролсизлантириш, денгизда хавфсизликни таъминлаш ва террорчиликка қарши курашни муҳокама қилади», деб айтди Науэрт. Унинг айтишича, Тиллерсоннинг Таиланд ва Малайзияга сафари асосан икки томонлама масалаларга бағишланади.\nБангкок Рекс Тиллерсон Манила\nТиллерсон Россиянинг аралашишга бўлган янги ҳаракатлари ҳақида маълум қилди


2019 йилда одам савдоси жинояти билан боғлиқ 710 та мурожаатдан бор йўғи 94 таси бўйича жиноят иши очилгани маълум қилинди\n2019 йилда одам савдоси жинояти билан боғлиқ 710 та мурожаат келиб тушган бўлиб, шундан атиги 94 таси, яъни 13 фоизи бўйича жиноят иши очилган. Бу ҳақда Одам савдосига ва мажбурий меҳнатга қарши курашиш миллий комиссиясининг мажлисида маълум қилди.\nМажлисда одам савдоси билан боғлиқ мурожаатлар ҳал этилишининг қонунийлиги ҳамда ушбу турдаги жиноятларнинг аниқланиши ва судларда кўрилиши, жазо муқаррарлиги тамойили таъминланиши механизми самарали йўлга қўйилмагани тўғрисида сўз юритилди. 2019 йилда келиб тушган 710 та мурожаатдан бор йўғи 94 таси, яъни 13 фоизи бўйича жиноят иши очилгани танқид қилинди.\n«Атайлаб қиласизми, билмасдан қилиб қўясизми, фарқи йўқ» – Норбоева мажбурий меҳнатга йўл қўйиш оқибатлари ҳақида огоҳлантирди\nҚайд этилишича, одам савдосига ва мажбурий меҳнатга қарши курашиш борасида профилактик ва ташкилий чора-тадбирлар амалга оширилиши натижасида 2019 йилда одам савдоси билан боғлиқ жиноятлар 22 фоизга камайган. Мажбурий меҳнатга йўл қуйган 259 нафар ҳамда иш ҳақларини ўз вақтида бермаган ва меҳнат шароитлари яратмаган 56 нафар мансабдор шахсга қонунчиликда белгиланган тартибда маъмурий жарималар қўлланилган.\n“2019 йилда одам савдоси билан боғлиқ жиноятлар 2018 йилга нисбатан камайган бўлса-да, бу йўналишда содир этилган умумий жиноятлар орасида чақалоқ савдоси билан боғлиқ жиноятлар юқорилигича қолаётгани ҳам муҳокама марказида бўлди.\nХусусан, 2018 йилда содир этилган одам савдоси билан боғлиқ жиноятларнинг 38 фоизини чақалоқ савдоси ташкил этган бўлса, 2019 йилда бу кўрсаткич 43 фоизга етган», дейилади Сенат ахборот хизматининг хабарида.\nМажлисда маълум қилинишича, “Миграция тўғрисида”ги қонуни лойиҳасини ишлаб чиқиш, “Нодавлат нотижорат ташкилотлар тўғрисида”ги кодекси лойиҳасини халқаро экспертлар, фуқаролик жамияти вакилларини жалб қилган ҳолда янада такомиллаштириш, Халқаро меҳнат ташкилотининг 17, 183, 187-сон Конвенцияларини ратификация қилиш масаласини кўриб чиқиш режалаштирилган ва мазкур йўналишдаги ишларни янада такомиллаштириш назарда тутилган.\n2019 йилнинг ўзида мазкур йўналишлардаги фаолиятни тартибга солиш мақсадида 15 та норматив-ҳуқуқий ҳужжат қабул қилинган. Бундан ташқари, ХМТ ва Халқаро миграция ташкилотининг 6 та конвенцияси ҳамда протоколлари ратификация қилинган. Болалар меҳнати ва мажбурий меҳнатга йўл қўйилганлик учун жавобгарлик чораларини кучайтириш мақсадида Маъмурий жавобгарлик тўғрисидаги ҳамда Жиноят кодексларига ўзгартиш ва қўшимчалар киритилган. Шу билан бирга, халқаро тажрибаларни ҳисобга олган ҳолда “Одам савдосига қарши курашиш тўғрисида”ги қонун янги таҳрирда ишлаб чиқилган.\n«Меҳнат инспекторлари тескари ишлаяпти» – Танзила Норбоева мажбурий меҳнат ҳолатлари ҳақида гапирди\n2019 йилда меҳнат мигрантларининг қарийб 530 минг долларлик иш ҳақи ундириб берилган\nПахта теримига ҳокимият вакиллари аралашувининг олдини олиш чоралари кўрилади


Якунланаётган йил ҳақида ўзбекистонликлар қандай фикрда 20-10-2021, 14:14 | Zamin.uz\n07:58 / 25.12.2018\nЯкунланаётган йил ҳақида ўзбекистонликлар қандай фикрда?\nСаноқли кунлардан сўнг 2018 йил тарихга айланади. У Ўзбекистон фуқаролари ҳаётида қандай из қолдирди, одамлар Фаол тадбиркорлик, инновацион ғоялар ва технологияларни қўллаб-қувватлаш йилида мамлакатда эришилган социал-иқтисодий ва ижтимоий-сиёсий тараққиёт ҳақида нималар демоқда? “Ижтимоий фикр” жамоатчилик фикрини ўрганиш маркази томонидан ўтказилган навбатдаги тадқиқотда ана шу саволларга жавоб изланди.\nУнда республикамизнинг барча ҳудудидан ҳамюртларимиз, турли ёш, касб, миллат вакиллари иштирок этди. Умуман, ижтимоий сўров шуни кўрсатдики, ўтаётган йил барқарор ва муваффақиятли кечди.\nРеспондентларнинг 87,4 фоизи Ўзбекистонда иқтисодий фаоллик сифатли ўсишининг янги даври бошланган, деб ҳисоблашади. Уларнинг фикрича, бу борадаги туб ижобий ўзгаришлар, биринчи навбатда, мамлакат Президенти фаолияти, давлат раҳбари томонидан илгари сурилган иқтисодий ва сиёсий ислоҳотлар билан боғлиқ.\nБу замонавий таҳдидлар ва хатарларга жавоб бериш, ҳар бир фуқаро, бутун жамият манфаатлари амалга оширилишини таъминлашга қодир давлат бошқаруви тизимини яратишга хизмат қилди.\nСўровда қатнашганларнинг 82,1 фоизи ишбилармонлик муҳитини яхшилаш, маъмурий тўсиқларни йўқотиш, хусусий тадбиркорликнинг жадал равнақи йўлидаги ғовларни олиб ташлаш, инновацион ғоялар ва технологияларни татбиқ этиш бўйича рўёбга чиқарилаётган комплекс чора-тадбирлар муҳим эканлигини таъкидлашди.\nЎзбекистонликларнинг 96,3 фоизи суд-ҳуқуқ тизимини ислоҳ қилиш, фуқаролар ҳуқуқ ва эркинликларини ҳимоялаш, аҳолининг ҳуқуқий маданиятини юксалтиришга қаратилган чора-тадбирларни қўллаб-қувватлайди ҳамда маъқуллайди. Хусусан, озодликдан маҳрум этиш жазосини ўтаётган, қилмишига чин кўнгилдан пушаймон бўлган ҳамда тузалиш йўлига қатъий ўтган бир гуруҳ шахслар, жумладан, ёшлар ва аёллар Ёшлар иттифоқи, маҳаллалар ва хотин-қизлар қўмиталари кафиллиги билан жазодан озод этилди. Фуқароларнинг фикрича, мазкур ўзгаришлар ўзбек халқига хос бўлган инсонпарварлик фазилатларига мос келади, бу раҳм-шафқатга муҳтож инсонларга олижаноблик кўрсатишга бўлган интилиш намунасидир.\nУй-жойлар қуриш, шаҳар ва қишлоқларни обод қилиш, аҳолининг қулай тураржойларга бўлган эҳтиёжини имтиёзли кредитлар бериш йўли билан таъминлаш жорий йил ижтимоий соҳада қўлга киритилган энг муҳим ютуқлардандир. Юртдошларимизнинг 81,4 фоизи ана шундай фикр билдирган.\nТадқиқотда иштирок этганларнинг 78,1 фоизи амалга оширилаётган “Обод қишлоқ” ва “Обод маҳалла” дастурлари аҳолининг уй-жой ҳамда социал муаммоларини ҳал этишга туртки берганини айтиб ўтди. Сув таъминоти, йўллар, электр тармоқлари, газ қувурларини қуриш, таъмирлаш, ҳудудларни ободонлаштириш ва кўкаламзорлаштириш, болалар боғчалари, мактаблар, тиббиёт, спорт, маданият муассасаларини реконструкция қилиш, таъмирлаш шулар жумласидандир.\nФуқаролар аҳолини ижтимоий муҳофаза қилиш, эҳтиёжманд оилалар, имконияти чекланган инсонларга моддий ёрдам кўрсатиш тизимини такомиллаштириш бўйича қабул қилинаётган чора-тадбирларни ижобий баҳолашяпти.\nРеспондентларнинг 61,8 фоизи хотин-қизларни ҳар томонлама қўллаб-қувватлаш, уларнинг иқтисодий, ижтимоий ва сиёсий фаоллигини ошириш, ҳуқуқ ҳамда манфаатларини таъминлашга қаратилган ишлар натижаларига юқори баҳо беришди. 54,4 фоизи эса 2018 йилда уларнинг моддий аҳволи яхшилангани, оила бюджетига пул тушумларининг умумий ҳажми ўсганини қайд этди. Тадқиқотга кўра, ўзбекистонликларнинг даромади ойлик иш ҳақлари (78,2 фоизи), пенсия кўпайиши (53,3 фоизи), томорқасида етиштирган ҳосили, чорва моллари, паррандалари, сут маҳсулотларини сотишдан олган фойдаси (50,2 фоизи), тадбиркорлик, фермерлик фаолиятидан олинган даромадларининг ўсиши (26,2 фоизи) ҳисобига ортган.\nТадқиқотда яна шу аён бўлдики, ўтаётган йилда даромадлар қатори фуқароларнинг харажатлари ва эҳтиёжлари ҳам ошган. Одамлар таълим олиш, соғлиғини асраб-авайлаш, маданий тадбирларга бориш, шунингдек, оилавий маросимлар ўтказишга кўпроқ маблағ сарфлай бошлаган. Айни чоғда озиқ-овқат маҳсулотлари, дори-дармон сотиб олиш, коммунал хизматлар учун тўловлар, даволаниш, ОТМда ўқишга контракт тўлаш харажатлари кўпайган.\n2018 йилда таълимнинг барча бўғинидаги муаммоларни ҳал этиш, жамиятда педагоглар мақоми, уларнинг ижтимоий ва ҳуқуқий ҳимоясини мустаҳкамлашга қаратилган самарали чора-тадбирлар бажарилди. Респондентлар фикри шундай.\nҲамюртларимиз таълим-тарбия жараёнларига замонавий ва инновацион педагогик услублар, шунингдек, АКТни жорий этиш, ўқув дастурлари, кадрлар тайёрлаш тизимини такомиллаштириш, илм-фан ҳамда ишлаб чиқариш интеграциясини кенгайтириш бўйича ташланаётган қадамларни қўллаб-қувватлайди. Қолаверса, улар юртимизда янги олий ўқув юртлари, хориждаги машҳур университетлар филиаллари очилаётгани, қабул квоталари кўпайтирилгани, турли йўналишларда сиртқи бўлимлар ташкил қилинганини ижобий ҳолат сифатида эътироф этишди.\nПрагматик ташқи сиёсат\n“Ўзбекистоннинг жаҳон ҳамжамиятидаги нуфузи ошиши, хорижий давлатлар билан ўзаро фойдали ва конструктив ҳамкорликнинг ҳар томонлама ривожлантирилиши жорий йил ташқи сиёсат соҳасида эришилган асосий муваффақиятлардир”, — дея фикр билдирган фуқароларнинг 88,9 фоизи. Респондентлар Президентимизнинг қўшни мамлакатлар, дунёдаги етакчи давлатлар раҳбарлари, БМТ, МДҲ, ШҲТ, ИҲТ каби нуфузли халқаро ташкилотлар билан фаол мулоқотни йўлга қўйиш бўйича ташаббусларини юқори баҳолашмоқда. Ўзбекистоннинг яқин ва узоқ хориждаги давлатлар билан савдо-иқтисодий, маданий-гуманитар, илмий-техник соҳалардаги ҳамкорлиги кенгайиб бораётир.\nСўровдан маълум бўлдики, жамиятда миллатлараро ҳамда динлараро бағрикенглик ўсиб боряпти. Иштирокчиларнинг 99,2 фоизи давлат сиёсати миллатлараро ва фуқаролар ўртасидаги ҳамжиҳатликнинг асоси, деб билади.\nОдамларни нима ташвишга солмоқда?\nТадқиқот давомида энг долзарб муаммолар ҳам аниқланди. Мисол учун, сўровда қатнашганларнинг 62,7 фоизи бандлик ва ишга жойлашиш, самарали меҳнат бозорини яратиш масалаларини ечишни кучайтириш лозим, деб ҳисоблайди. Аҳолининг учдан бир қисмини коммунал хизматларга белгиланган юқори нархлар, миграция даражасининг ўсиши, ичимлик сувидан фойдаланиш имкониятининг чекланганлиги ташвишга солаётир.\nУмуман олганда, жамоатчилик фикрини ўрганиш бўйича ўтказилган тадқиқотга кўра, мамлакат аҳолисининг аксарияти, яъни 95,6 фоизи Президент Шавкат Мирзиёев олиб бораётган ислоҳотларни маъқуллайди ва қўллаб-қувватлайди. Зеро, улар мамлакатни янада ривожлантириш ҳамда янгилаш, жамиятда ўзаро ҳурмат, миллатлараро ва фуқаролар ўртасидаги ҳамжиҳатлик муҳитини яратиш, ҳар бир фуқаро ҳуқуқлари ҳамда манфаатларини ҳимоя қилишга қаратилгандир.\n“Ижтимоий фикр” жамоатчилик фикрини ўрганиш маркази материаллари асосида\nС. ҚОСИМЖОНОВ тайёрлади.\nМанба: "Халқ сўзи" “Замин” янгиликларини “Telegram”да кузатиб боринг\nЯнгиликлар » Жамият » Якунланаётган йил ҳақида ўзбекистонликлар қандай фикрда?


Эксперт нима учун Ўзбекистон ва Тожикистон ИОИИга шошилмаслиги кераклигини тушунтирди\n15:04 25 Сентябр 2020\n15:41 07.06.2019 (Янгиланган 15:43 07.06.2019) Ҳавола олиш\nЕвроосиё интеграция тадқиқотлари ва коммуникациялари маркази бош директори, ИОИИ Бизнес кенгаши президентининг ваколатли вакили Станислав Наумов XXIII Петербург халқаро иқтисодий форуми доирасида Марказий Осиё мамлакатлари билан ҳамкорлик шакллари ҳақида сўз юритди.\nЭкспертнинг фикрига кўра, яқин келажакда ИОИИ географиясининг тез кенгайиши кутилмаслик лозим ва бу эса бир жиҳатдан яхши.\n“Мен янги иштирокчиларни кутишда шошмаган бўлардим, зеро Европа иттифоқи бир вақтлар географиясини тез кенгайтириб, бу тузоққа тушган эди. Ҳар бир янги иштирокчини қабул қилиш - бу эришилган келишувлар ва низомларни мувофиқлаштириш ва қайта кўриб чиқиш демакдир. Ўйлайманки, Ўзбекистон ҳам, Тожикистон ҳам кузатувчилар доирасида самарали ҳамкорлик қилиб, ташкилотга босқичма-босқич интеграция бўлишлари мумкин”, - деди Наумов.\nУ, энг аввало, Ўзбекистон бир пайтлар қадимий Ипак йўлининг бир қисми бўлган географик афзалликлари билан кучли транзит салоҳиятига эга бўлган мамлакат сифатида ИОИИ мамлакатлари учун қизиқиш уйғотишига ишонади.\nРеспубликанинг ИОИИга аъзо мамлакатлари билан ўзаро ҳамкорлигининг яна бир соҳаси - тариф – божхона тартиб-таомилларини, шу жумладан, Россия ва бошқа қишлоқ хўжалиги бозорларида талаб юқори бўлган қишлоқ хўжалиги маҳсулотларини уйғунлаштиришдир.


Давлат хавфсизлик хизмати куни белгиланди - Фарғона.Ру ахборот агентлиги\nДавлат хавфсизлик хизмати куни белгиланди\n27.09.2018 15:07 msk\nЎзбекистон ДХХ ходимлари. Uznews.uz сайти фотоси\n27 сенябрда Олий Мажлис Сенатининг ўн олтинчи ялпи мажлисида «Ўзбекистон Республикаси Давлат хавфсизлик хизмати кунини белгилаш тўғрисида»ги қонун кўриб чиқилди. Қонунга кўра, 5 апрель – Давлат хавфсизлик хизмати куни этиб белгиланди, деб хабар беради Uzdaily.uz.\nМазкур сананинг белгиланиши беъжиз эмас: айнан шу куни Ўзбекистон президенти Шавкат Мирзиёев «Ўзбекистон Республикаси Давлат хавфсизлиги хизмати тўғрисида» қонунни тасдиқлади. Миллий хавфсизлик хизматини (МХХ) Давлат хавфсизлик хизматига (ДХХ) ўзгартириш бўйича президент фармони 14 март куни имзоланган. Мирзиёев бир неча бор мазкур ташкилот раҳбариятини танқид остига олган. Кўпгина раҳбарлар ишдан олинди, жумладан МХХни 22 йил давомида бошқариб келган Рустам Иноятов эгаллаб турган лавозимидан бўшатилди.\nПарламентнинг Қуйи палатаси 15 март куни ДХХ тўғрисида қонун қабул қилди, Сенат эса уни 29 март куни мақуллади.\nБугунга қадар МХХ ходимлари 26 сентябрь куни, яъни 1991 йили Давлат хавфсизлик қўмитасининг Миллий хавфсизлик хизматига ўзгартирилган куни касбий байрамини нишонлар эдилар, деб ёзади «Uzmetronom». Советлар даврида чекистлар касбий байрамини 20 декабрь куни тантана қилганлар. Чунки 1917 йил 20 декабрда контрреволюция ва саботажларга қарши кураш учун Бутунроссия фавқулодда комиссияси (ВЧК) ташкил этилган.


22:43 / 08.01.2016 | Anas | 1835\nАссалому алайкум! Ҳурматли устозлар мен яқинда “Мусулмон уйга 40 ўгит” номли мақолада бир ҳадисга кўзим тушди. Унда “Эркак киши ўз уйида, намозда иқтидо қилмаслиги лозим ва ҳеч ким уй эгасининг ўрнида ўтирмаслиги керак. Ўзи рухсат қилса бўлади. Расулуллоҳ соллоллоҳу алайҳи васаллам дедилар: “Эркак киши ўзи ҳукмрон жойда намозда иқтидо қилмаслиги лозим, ва ўзи рухсат қилгандан ташқари ҳеч ким унинг ўрнида ўтирмаслиги керак”. (Термизий ривоят қилган, 2772). Яъни ҳеч ким намозда имомлик қилиш учун ўша жойнинг эгасидан олдинга ўтмаслиги лозим, гарчи у киши жой эгасидан ёки ўша жойга ҳукми ўтадиган кишидан, мисол учун уй эгаси ёки масжид имомидан кўра Қуръонни яхшироқ тиловат қилса ҳам. Саволим шуки бу хадис сахихми? агарда уйимизга биздан кўра илимли инсонлар ташриф буюрса биз унга иқтидо қилмаслик керакми ва унга шу хадисни далил қилсак бўладими?\nعَنْ أَبِي مَسْعُودٍ رضي الله عنه ، عَنِ النَّبِيِّ صلي الله عليه وسلم: يَؤُمُّ الْقَوْمَ أَقْرَؤُهُمْ لِكِتَابِ اللهِ، فَإِنْ كَانُوا فِي الْقِرَاءَةِ سَوَاءً فَأَعْلَمُهُمْ بِالسُّنَّةِ، فَإِنْ كَانُوا فِي السُّنَّةِ سَوَاءً فَأَقْدَمُهُمْ هِجْرَةً، فَإِنْ كَانُوا فِي الْهِجْرَةِ سَوَاءً فَأَقْدَمُهُمْ سِنًّا، وَلَا يَؤُمَّنَّ الرَّجُلُ الرَّجُلَ فِي سُلْطَانِهِ، وَلَا يَقْعُدُ فِي بَيْتِهِ عَلَى تَكْرِمَتِهِ إِلَّا بِإِذْنِهِ. رَوَاهُ الْخَمْسَةُ إِلَّا الْبُخَارِيَّ.\n«Қавмга уларнинг ичидан Аллоҳнинг Китобини кўпроқ ёдлаганлари (ва тўғрироқ ўқийдиганлари) имом бўлади. Агар қироатда баробар бўлсалар, суннатни яхши биладиганлари. Агар суннатда ҳам баробар бўлсалар, ҳижрати қадимги бўлганлари. Агар ҳижратда ҳам баробар бўлсалар, ёши катта бўлганлари бўлади. Бир одам ҳеч қачон бошқа бировга унинг салтанатида имомлик қилмасин ва унинг уйидаги ўзи учун тайёрланган жойга ўтирмасин. Магар, унинг изни ила бўлса, майли», дедилар».\nШарҳ: Ушбу ҳадиси шарифда имом бўлишга кимлар лойиқ эканлиги бир неча сифатлар билан кетма-кет баён қилиб берилмоқда. Шу билан бирга, уламоларимиз таъкидлаганларидек, мазкур сифатларда ўша даврга хос хусусиятлар эътиборга олинмоқда.\n1. «Аллоҳнинг Китобини кўпроқ ёдлаганлари (ва тўғрироқ ўқийдиганлари) имом бўлади».\nБу имом танлаш вақтида аввало Қуръонни билиш, қироат қилиш сифатига қаралади, деганидир.\nИслом жамиятида бу нарсага катта эътибор берилади. Чунки имом танлаш мусулмонлар ичидан энг яхшисини танлаш, демакдир. Мусулмон кишининг яхшилиги эса энг аввало Қуръонни билиши, уни тиловат қилиши, унга амал қилишига қараб бўлади.\n2. «Агар қироатда баробар бўлсалар, суннатни яхши биладиганлари» танланади.\nНамоз ўқиш учун ҳозир бўлган кишилар ичидаги имомликка лойиқ бир неча кишининг Қуръон қироати бўйича савиялари тенг бўлиб қолса, суннатни яхши билган, дийний аҳкомларни тўлиқ тушунадиган киши имомликка ўтади.\nБаъзи уламолар имомликка даъвогарлар ичидан муносибини танлаш учун худди шу тартибга риоя этиб, унда «Биринчи қори, иккинчи олим бўлади», деганлар. Улар ушбу ҳадиснинг зоҳирига қараб, шундай хулоса қилганлар.\nЛекин жумҳур уламолар, жумладан, Ҳанафий мазҳаби уламолари «Суннатни яхши биладиган олим қоридан муқаддам бўлади», деганлар. Чунки олим одам намозга керакли Қуръон қироатини яхши билиши турган гап, аммо қори одам намозда юзага келиб қоладиган масалаларни дарҳол ҳал қилиб кетавериши осон эмас.\nУшбу ҳадисда қорининг муқаддам қўйилиши саҳобаи киромларнинг қорилари олим бўлганликларии эътиборидандир. Улар бир оятни ёд олганларидан кейин унга тўлиқ амал қилмагунларича иккинчи оятга ўтмаганлар.\n3. «Агар суннатда ҳам баробар бўлсалар, ҳижрати қадимги бўлганлари» ўтади.\nИмомликка танлашда эътиборга олинадиган сифатларнинг учинчиси ҳам Пайғамбар соллаллоҳу алайҳи васаллам ва саҳобаларнинг даврларига хосдир. Ўша пайтларда кишиларни ҳижратни эртароқ қилганларига қараб ҳурматлаш бор эди. Пайғамбаримиз соллаллоҳу алайҳи васаллам ҳам саҳобалар орасидаги афзалликни кўпгина ҳолатларда уларнинг ҳижратлари қадимлигига қараб олганлари маълум ва машҳур.\nҲадиси шарифда ҳам қорилик ва олимлик сифатлари тенг келиб қолган кишилар ичидан имомликка аввалроқ ҳижрат қилганлари афзал кўрилиши таъкидламоқда. Чунки Аллоҳ, Расул ва Ислом учун ватанни, аҳли аёлни, молу давлатни ва бошқа имтиёзларни тарк этиб, муҳожирликни ихтиёр этиш улкан фазилатдир. Бу ишга ҳар ким ҳам қодир бўла олмайди. Иймон ва Ислом йўлида фидокорликка фақат тақводор, мухлис ва муҳсин кишиларгина қодир бўладилар. Уларнинг ичида эса энг аввал ҳижрат қилганлари афзалроқ саналадилар.\n4. «Агар ҳижратда ҳам баробар бўлсалар, ёши катта бўлганлари» ўтади.\nУламоларимиз тўртинчи ўринга Исломи аввал бўлган кишиларни қўйганлар. Чунки бу ҳадиснинг бошқа бир ривоятида «ёшлари катта» лафзи ўрнига «Исломлари аввал бўлганлари» дейилган.\nАлбатта, Исломга аввал кириш ҳам катта фазилат ҳисобланади. Пайғамбар соллаллоҳу алайҳи васалламнинг имомликдан бошқа ишларда ҳам Исломга аввал кирганларни устун қўйганликлари маълум.\nБешинчи ўринда эса уларнинг аввал ўтган тўрт сифатда савиялари тенг бўлиб қолса, ёши улуғи имомликка тақдим қилинади.\nКўриниб турибдики, имом танлашнинг ўзига хос ўлчови бор. Қолаверса, Исломда аслида имомлик касб ёки мансаб эмас, балки шараф ва масъулиятдир. Имом намозга тўпланган намозхонлар ичидан бирини танлаш билан бўлади. Яъни бу нарсага ҳар бир мусулмон тавсия этилиши мумкин. Бошқа дийнлардагига ўхшаб, алоҳида тарбия топган, турли дийний поғоналардан ўтиб чиққан, маълум кийим кийган бўлиши шарт эмас.\nАвваллари масжидларга алоҳида имом тайинлаш, имомликни касб қилиб олиш бўлмаган. Кейинчалик кишилар Ислом таълимотларидан узоқлашиб, дунёнинг орзу-ҳавасларига берилиб кетганларидан кейингина имом тайин қилиш одати пайдо бўлди. Бу эса ўз навбатида, турли муаммоларни келтириб чиқарди. Нолойиқ кишиларнинг имом бўлиб қолиш ҳоллари, имом ва қавм ўртасидаги келишмовчиликлар шу муаммолар сирасига киради.\nБу фаслнинг келгуси ҳадисларида имомлар ва уларнинг фаолиятига боғлиқ бошқа масалалар ҳам баён этилади. Бизнинг вазифамиз уларга амал қилишдир. Уларга имомлар ҳам, қавмлар ҳам бирдай амал қилишлари лозим.\nУшбу ҳадисни ҳаётимизга татбиқ қилиш борасида гап юритадиган бўлсак, имом танлаш вақтида унда зикр қилинган сифатларга ва уларнинг тартибига қатъий амал қилишимиз, айниқса, имом танлаш ҳуқуқига эга бўлган кишилар инсоф қилишлари керак. Агар қавмнинг ўзида бунга ҳақли кишилар бўлса, улар тавсия қилишлари лозим.\nЎрганаётган ҳадиси шарифимизда яна иккита муҳим масала муолажа қилинмоқда.\n1. «Бир одам ҳеч қачон бошқа бировга унинг салтанатида имомлик қилмасин... Магар унинг изни ила бўлса, майли».\n«Салтанатида» дейилганида ҳокимлиги, волийлиги, бошлиқлиги, имомлиги, уй соҳиблиги каби нарсалар кўзда тутилади. Бундай пайтларда имом бўлишга салтанат эгаси ҳақлидир. У бор жойда меҳмон одам имомликка ўтиши мумкин эмас. Чунки бу иш салтанат эгасига нисбатан ҳурматсизлик, уни атбоълари олдида камситиш билан баробардир. Агар салтанат эгасининг ўзи рози бўлиб, ўтказса, мумкин.\n2. «ва унинг уйидаги ўзи учун тайёрланган жойга ўтирмасин... Магар унинг изни ила бўлса, майли».\nБу тасарруф ҳам одобсизликка, бир қавм бошлиғининг ҳурматини жойига қўймасликка киради. Агар салтанат эгаси ўзи рози бўлиб, ўз жойига ўтказса, мумкин.(“Ҳадис ва Ҳаёт” китобидан). Валлоҳу аълам.\nҲисоблагичсиз ишлатилган сув


ЎзА - “Дўрмон“да бир кун...\n“Дўрмон“да бир кун...\nЁки ёзувчилар ёзни қандай ўтказмоқда?\n“Дўрмон” дам олиш масканига кириб борар экансиз, сизни улуғвор чинорлар билан бирга ажиб туйғулар, салқин баҳаво иқлим қарши олади.\nҚарийб 9 гектарга яқин ҳудудни ўз ичига олган ушбу масканда нафақат ижодкорлар, балки бошқа дам олувчилар учун ҳам барча шароит мавжуд. Қишда иссиқ, ёзда салқин бўлган хона балконидан ташқарига қарасангиз, яқинингиздаги баланд-баланд дарахтлар ортидан кўринаётган узоқлардаги тоғлар кўзингизни қувнатади. Ёзнинг иссиқ кунларида эрта саҳар уйғониб, “Дўрмон” боғи бўйлаб сайр этгани чиқсангиз, салқин шабада танангизга роҳат бағишлаб, улкан чинорлар ҳамроҳ бўлади.\nАбдулла Қаҳҳор, Ҳамид Олимжон, Зулфия, Ғафур Ғулом, Асқад Мухтор, Саид Аҳмад, Абдулла Орипов, Эркин Воҳидов ва Ўткир Ҳошимов каби адабиётимизнинг улуғ дарғалари қадам ранжида қилган ушбу масканда айни кунларда 100 нафарга яқин ижодкор дам олиб, янги асарлари, китоб-у таржималари устида ишламоқда экан.\n– “Дўрмон” қалбимга шу қадар яқин масканки, ундаги ҳар бир дарахт, ҳар бир ўсимлик мен учун қадрли. Бу ер менга Зулфия опамнинг иссиқ қалбини, адабиётнинг мислсиз бағрикенглигини эслатиб туради. Мен бу ерда тўлқинланиб, жўшиб, ўтмишни, кўнгилсизликларни унутиб, шеър ёзаман. Маскан қалбимга сўнмас умид бахш этади. Ҳозир янги шеърларимни тўплаяпман. Таниқли шоир Мирзо Кенжабек муҳаррирлигида сайланмамни нашрга тайёрламоқчиман, – деди устоз шоира Бибисора Туропова.\nИжодкор учун табиатнинг гўзаллиги илҳом бахш этса, сокинлик, озодалик уни жўшиб қалам тебратишга ундайди. Дам олиш масканининг асосий кириш дарвозаси бўйлаб қатор гуллар экилган, улар кишилар кўнглини нурафшон этиб туради. Бу ерда ижодкорлар тўпланиб, шеърхонлик уюштиришга қулай айвонлар, табиатни томоша қилиб, ижод қилишга мўлжалланган махсус ўриндиқлар бор. Ташқи томондан камтарона ва шинам кўринадиган, аммо ичида кичик шеърхонлик давралари, адабий суҳбатлар уюштиришга қулай заллар, ижодкорлар учун 5 мингдан ортиқ китоб фондига эга кутубхона ва унинг ўқув хоналари, катта-катта анжуманлар ўтказишга мўлжалланган конференция зали ва ошхона ишлаб турибди. “Дўрмон” охирги йилларда янгича қиёфага, замонавий кўринишга эга бўлди. Буни дам олишга келган кишилар сони ортганидан ҳам билишимиз мумкин.\n– Ижодкор учун яхши асар ёзиш олдидан унга руҳият зарур бўлса, қоғозга тушириш вақтида эса шароит керак, – дейди ёзувчи Дадахон Нурий. – Ана шунда кўнгилдаги бор нарса сизилиб қоғозга тушади. Бугун ижодкорларга қалам тебратиш учун барча шарт-шароит яратилган. Фақат яхши ва жамиятга керакли бадиий асарлар, публицистик мақолалар ёзиш керак. Бу ерда дам олиш билан бир қаторда ижодий ишларимни тўлдиряпман, ўзбек тили ҳақидаги мушоҳадаларимни тўплаяпман, экологияга боғлиқ мақолаларим устида ишлаяпман. “Дўрмон” ижод уйи менга илҳом бериб турибди.\nДам олиш масканининг ён томонига ўтсангиз, ажиб бир бунёдкорликка дуч келасиз. У ерда ижодкорлар учун миллий боғ ичида қўшимча дам олиш маскани яратилган. Унда 5 та сўри ва 4 та ўчоқ ўрнатилган бўлиб, оиласи билан ташриф буюрган ижодкорлар бемалол сўриларда ўзбекона овқатланиши, дам олиб ҳордиқ чиқариши мумкин.\n– Мана, саккиз йил бўлибдики, ёзнинг иссиқ кунларини салқин ва сокин “Дўрмон” ижод уйида ўтказаман, – дейди болалар шоираси Кавсар Турдиева. – Ҳар йили бу масканда йил давомида мўлжаллаб юрган ижодий ишларимни қилиб, нашрга тайёр бўлмаган китобларимнинг камчиликларини тўлдириб кетаман. Бу йил ҳам мактаб ёшигача бўлган болажонларга китоб чиқариш ҳаракатидамиз. Ўзбек тилидаги болалар адабиётига доир энг сара шеърларни тўплаб, ўзбек ва рус тилида нашр эттирмоқчимиз. Шеърларни тўплаб бўлдик, ҳозир уларни рус тилига таржима қилиш билан бандман. Ўзим билан икки нафар набирамни ҳам олиб келганман. Улар ҳам бўш вақтларида китоб ўқиб, спорт билан шуғулланмоқда, сув ҳавзасида маза қилиб чўмилиб, ёзни мароқли ўтказмоқда.\nИжод уйининг орқа тарафида дам олиш масканига қарашли боғ бор. Унда 190 туп олма, гилос, беҳи, олча ва узум дарахтлари ҳосилга кирган. 30 нафардан зиёд ходим дам олишга келган меҳмонлар ҳолидан хабар олиб туради. Ҳудудда ёзнинг салқин бўлишига бу ерда ўсаётган 150 га яқин терак,\nарча ва чинор дарахтининг ҳиссаси бор.\n– “Дўрмон” дам олиш уйига келган барча фойдаланувчиларнинг кўнглини олишга ҳаракат қиламиз, – дейди бино раҳбари Асқар Умматқулов. – Аввало, улар учун барча шароитни яратишни мақсад қилганмиз. Қўшимча биноларимизда спортчилар келиб дам олишади. Яқинда Ўзбекистон “Адолат” социал-демократик партиясининг ёш волонтёрларини тайёрлаш учун ўқув-семинар ўтказишни режалаштирганмиз.\nДам олиш маскани Ўзбекистон Ёзувчилар уюшмасига қарашли бўлгани учун унинг аъзолари имтиёзли, яъни арзонлаштирилган нархларда дам олиши мумкин. “Дўрмон” дам олиш маскани 150 ўринли бўлиб, бу ердаги шароит ва қулайликлардан ижодкорлар мамнун бўлишмоқда.


«Президентга мени ишдан олаверинг деганман» – Хоразмни уч йил бошқарган Римажон Худойберганова билан суҳбат – КУН УЗ\nГлавная / Жамият / «Президентга мени ишдан олаверинг деганман» – Хоразмни уч йил бошқарган Римажон Худойберганова билан суҳбат\nanvarj63 22.02.2020\tЖамият Comments Off on «Президентга мени ишдан олаверинг деганман» – Хоразмни уч йил бошқарган Римажон Худойберганова билан суҳбат 41 Показы\n— Сизнинг раҳбарлигингизда вилоятда йўллар, кўприклар, ижтимоий соҳа объектлари қурилди. Аммо улардан муҳимини Амударё устидаги понтон кўприк дейишади…\n«Римажон ёмон ишламади. Унга иш бермасак бўлмайди», – деб яна бир бор таъкидлади Ислом Абдуғаниевич.\n— Албатта кузатиб бораман. ТВ орқали янгиликларни кўраман. Ўзгаришларни жуда ижобий баҳолайман. Олдинги раҳбарлар ҳозирги ишларнинг 10дан бирини ҳам қилолмасди. Давлат раҳбаримиз инсонпарвар, халқпарвар экан. Муҳтожларнинг бошини силаяпти, уй-жойлар беряпти, уйлантиряпти. Маҳбуслар озодликка чиқмоқда, реабилитация қилинмоқда. Одамларнинг моддий аҳволи яхшиланяпти. Жуда ажойиб инсон. 10 йил олдин давлат раҳбари бўлганида эди, балки шу инсон билан бирга ишлармидик (кулади)…\nПред. Юнусобод метроси қурилишида вафот этганлар учун компенсация тўлаб берилмоқда\nСледующая Университет филиаллари, клиникалар ва инвестициялар. Туркияга ташрифи якунлари


Олтмиш халқнинг бир ярим миллиондан ортиқ китоби жамланган маконга ташриф буюринг | Muslimaat.uz\nМанзилингиз:Муслимаат»Бош саҳифа»Янгилик ва хабарлар»Олтмиш халқнинг бир ярим миллиондан ортиқ китоби жамланган маконга ташриф буюринг\nBy Muslimaat on\t Noyabr 6, 2017 Янгилик ва хабарлар\nБАА, Шаржа амирлигида ўтказилаётган китоб ярмаркаси ҳозирги куннинг энг муҳим воқеларидан ҳисобланади. Ушбу ярмарка ҳақиқий китобсеварлар учун чинакам байрам десак муболаға бўлмайди. У дунёнинг энг катта китоб ярмаркалари орасида учинчи ўринда туради. Унда машҳур адибларнинг энг сара китобларидан тортиб ҳаваскор ёзувчиларнинг янги нашр этилган асарларигача намойиш этилмоқда. Ярмарка 1650 нафар томошабинни қабул қила оладиган Шаржа Экспо Марказида шу йилнинг 1 ноябрида 11 ноябригача ҳар куни иш олиб боради ва етти ёшдан етмиш ёшгача меҳмонларни бепул қабул қилади.\nБу йилги ярмарканинг мавзуси “Дунё менинг китобимда” деб номланган, унда илм-фан, техника, маданият, дин, фалсафа ва бошқа соҳаларга тааллуқли машҳур адабий намуналар намойиш этилмоқда.\nТадбирнинг фахрли меҳмони Буюк Британия ҳисобланиб, ярмарканинг асосий мақсадлардан бири инглиз адабиёти ютуқларини намойиш этиш ва БАА давлати билан маданий ришталарни янада мустаҳкамлашга қаратилган.\nБу ер болажонлар учун ҳақиқий кўнгилочар маскан ва кашфиётлар оламига айланди десак бўлади. Кичкинтойларга бағишланган турли мавзулардаги талай китоблар тақдимотлари ва ҳар хил машғулотлар, кўнгилочар ўйинларнинг ўтказилиши уларни хушнуд этмоқда. Болаларга бемалол ўз қобилиятларини намойиш эта оладиган санъат асарлари яратишга, қизиқарли машғулотлар ва ақлни чархловчи ўйинларни ўйнашга имкон берадиган махсус бурчаклар яратилган. Мактаб ўқувчилари учун эса мактаблардан бепул саёҳатлар уюштириш учун ярмарка ташкилотчилар томонидан таклифлар берилган.\nЯрмарка маданият ва санъатга оид ташкилий масалаларни ҳам аъло даражада йўлга қўйган. Тадбирда Жаҳон Гиннес рекорди китобига кирган турли мамлактлар ошпазларини, харид қилинган китобларга ўз дастхатларини қўйиб бераётган машҳур ёзувчиларни ҳам учратиш мумкин.\nБу йилги ярмаркада диққатга сазовор ҳодисалардан яна бири диний ва исломий китобларнинг қадимги нусхалари ҳам намойишга қўйилганидир.\nБААдан мухбиримиз Раҳнамо Ҳасанова\n«Муслимаат» учун махсус\nOltmish xalqning bir yarim milliondan ortiq kitobi jamlangan makonga tashrif buyuring yarmarka


AAAAAEMtpabvMPn6clq53g - Статистика канала ИБРАТЛИК ☪. Telegram Analytics\nAAAAAEMtpabvMPn6clq53g Нравится 5\n📲 Сиз телеграмдаги\n🎬 Ибратлик видеолар\n🎙 Ибратлик маърузалар\n✍🏻 Админ: @Salih_3448\n👨🏻💻 Реклама: @Murojaat_Reklama 👈🏻\n6778 упоминаний канала\n26 Jul, 18:31\nRizaNova | Muzik 2021 Xit\nOZODA NURSAIDOVA ❤\n20 Jul, 20:15\n🌸 DILDORA NIYOZOVA 🌸\n6 Jul, 19:31\nJASUR MAVLONOV rasmiy✅\nBOTIR QODIROV 🎵\n1 Jul, 12:54\n21 Jun, 20:54\nSARDOR MAMADALIYEV 🎵\n18 Jun, 14:55\nКаналы, которые цитирует AAAAAEMtpabvMPn6clq53g\n26 Jul, 09:36\n25 Jul, 19:03\n24 Jul, 09:38\nИБРАТЛИК ☪ 1 Aug, 09:36\n☝ АЛБАТТА ЎЛАМИЗ...\n«ИБРАТЛИК» КАНАЛИГА УЛАНИШ УЧУН БОСИНГ!👇👇👇👇👇👇\n🍃🌹✔ АЛБАТТА ТАРҚАТИНГ!!!🌹🍃👈\n👉 «ИБРАТЛИК» КАНАЛИ 👈\nИБРАТЛИК ☪ 1 Aug, 09:35\n✔Видеони албатта кўринг\nИБРАТЛИК ☪ 1 Aug, 09:33\nРепост из: Tujjor.com\nСпиртли ичиш ва Тамаки чекишга чек куйиш муамоми?\nБунинг ечими GO TOX- Хиндистон медицинаси томонидан ишлаб чикарилган махсус препарат!!!\nБу таббий махсулот бу́либ, инсон организими учун мутлако хавсиз, GO TOX ни истемол килганда Никотин ва Алкоголь га бу́лган хохиш ёколади, Никотин ва Алкогольдан захарланган(интоксикация) бу́лган жигар, буйрак, Юрак,У́пка нафас кисиши, хансираш, бош огрикни самарали даволайди, организимни тиклайди ва иммун системасини фаолаштиради, организимдан Никотин ва Спирт токсинларини самарали чикаради!!!\nКунига бир махал 8-12 томчигача, 1 ст оддий сувга ку́шиб ичинг ва 20 кунда муаммо хал, Тамаки ва спиртнойни буткул унитинг !!\nНархи 189 000 су́м ✅\n👉 ЗАКАЗ БЕРИШ 👈\n🤩 АБДУКАРИМ МИРЗАЕВдан тавсия:\nРасулуллоҳ (саллалоҳу алайҳи васаллам) "Қора седана ўлимдан бошқа барча дардга даводир" деганлар.\nҚора седана кўплаб касалликларга, шунингдек, саратон ва бепуштлик каби касалликларга ҳам шифодир.\nБу седананинг ёғи бактерияларга қарши муҳим ашё бўлиб амписиллин,тетрасиклин, котримакзазалом, гентамисин,налидикс кислота - ҳаммасининг кучи битта қора донда мавжуд...\n🇹🇷 Туркия давлатида юқори технология асосида ишлаб чиқарилган\n☘ Хотирани кучайтиради, ошкозон яраларини даволайди, жигарни тозалайди,\n☘ Конни тозалайди, тошларни эритади\n☘ Псориазда самараси жуда яхши, бош огрикдан халос этади\n☘ Инсультни даволайди\n☘ Юкори кон босимни пасайтиради\n☘ Уйку бузулишларини бартараф этишга ёрдам беради, сочларни ту́килишини олдини олади, Гемарройда самарали!\n❌ Эски Нархи: 229.000 сўм\n✅ Янги Нархи: 199.000 сўм\nИБРАТЛИК ☪ 1 Aug, 09:06\nИБРАТЛИК ☪ 31 Jul, 19:11\nНАМОЗ ЎҚИЁТГАН КИШИНИНГ ОЛДИДАН ЎТИШ\nИБРАТЛИК ☪ 31 Jul, 19:09\n✔ Масалан: Агар сиз эгилиб юрсангиз, корсет сизга қаддингни тик тут деган маънода бирдан ВИБРАЦИЯ беради.\n✔ Эгилиб қолсангиз ақилли корсет, буни дархол сезади ва эслатувчи огоҳлантирувчи сигнал ишга тушади ВИБРАЦИЯ ишлаб кетади, бу букурликдан кутилиш учун энг яхши мураббийдир.\n✔ Ушбу ажойиб, ақилли КОРСЕТ сигнализация тизимидан фойдаланиш холатни яхшилайди ва сизнинг танангизнинг асосий жойларига бўйнингиз, елкангиз, юкори орқа умуртқа поғонангизни текислаш учун ёрдам беради.\n✔ Корсет ёмон холатни сезади, агар фойдаланувчининг орқа томони 25 даражадан кўпрок эгилган бўлса, умуртқани тўғирлашини эслатиш учун тебраниш сигналини беради.\n✔ Умуртқани самарали даволаш учун дунёдаги биринчи табиий, жаррохликсиз ечим.\n💰НАРХ: 199000 СЎМ\n✅ Талабга кўра, бошқа ҳажмдаги бассейнлар ҳам жўнатилиши мумкин.\n🚚 Ўзбекистон бўйлаб етказиб бериш бепул! Тўловни маҳсулот қўлингизга етиб борганда қиласиз\n🥳 Ҳозирда 30% чегирмадаги нархи: 397.000 сўм\nИБРАТЛИК ☪ 31 Jul, 18:54\nАссалом Алайкум Саховатпеша инсонлар. Ёрдамингизни кутаётган бeмор болажонимиз Toшкент вилояти Бекобод Туманида яшовчи СУВОНКУЛОВ ХУСАНБОЙ 2020 йилда тугилган. 2020-йил Сентабр ойидан буён шифохонада даволаниб келмокда. Шундан буён аппаратдан нафас олиб яшамокда Хусанбой мустақил буйнини тута олмайди. оёқ қўлларини яхши харакатлантира олмайди овкатланиши зонт оркали. Хозирда Чирчик шахридаги Болалар куп тармокли шифохонасниг жонлантриш булимда йотибди. ХУСАНБОЙГА куйилган ТАШХИСИ.СМА\n ( Спинальная мышечная атрофия): ЗОЛГЕНСМА УКОЛИ керак. Бу уколга катта маблаг кетар экан. Илтимос барчамиз бирлашсак болажонимиз согайиши учун умид пайдо болади. Азизлар илтимос Хусанбойни согайиши учун имкон кадар ёрдам беринглар Аллох умрингизни зиёда килсин Саховатпешалар .\n8600 0417 2204 4618\n5336 6901 8679 0657\n"Bolajon dunyosi"fondi рахбари Рахматилло Н :\nИБРАТЛИК ☪ 31 Jul, 09:46\n☝ ТАҲАЖЖУД НАМОЗИ ҚАНДАЙ ЎҚИЛАДИ?\n© Шайх Муҳаммад Содиқ Муҳаммад Юсуф роҳимаҳуллоҳ\nИБРАТЛИК ☪ 31 Jul, 09:45\n☝ Жойнамозни устига чикиш насиб қилсин хаммага\n© Шукуруллох Домла\nИБРАТЛИК ☪ 31 Jul, 09:42\n🏷 179.000 ✅\nОлдиндан тўлов йўқ. Ўзбекистон бўйлаб етказиб бериш бепул.\nКўпгигина Давлатларда уз самараси билан танилган, табиий гиёҳлардан таёрланган махсус ГЕМАРОЙ шпритс Чаён экстракти асосида таёрланган эмульсия!!!\n«Лекарство от Геммароя из состава Скорпиона»\n• Самараси деярли дарҳол билинади\n• Махсус бальзам 5 дона шпритсдан иборат булиб\n• Кунига 1 марта қўйилади\n• Гемарой шпритс даволаниш курсини ўткандан сонг деярли 99% эҳтимоллик билан бу дардан буткул халос бўласиз инша Аллоҳ\n🎁 Шошилинг акция кетмоқда: 3 та олсангиз +1 та совғага!\n💲 Нархи: 179 000 сўм\n🚚 Ўзбекистон бўйлаб етказиб бериш хизмати БЕПУЛ\nИБРАТЛИК ☪ 31 Jul, 09:15\nИБРАТЛИК ☪ 30 Jul, 19:10\nБомдод намозида жамоатга кеч келган киши фарзни тугатиб суннатни ўқийдими?\n© Muhammad Ayyub domla HOMIDOV\nИБРАТЛИК ☪ 30 Jul, 19:07\nLIVER ZIME - Хиндистон тиббиёти томонидан ишлаб чикарилган. Жигарни тукима даражасигача тозаловчи сироп!\n- Қонни тозалайди\n- Ичак ва ОшҚозондаги шлак ва чиҚиндиларни чиқаради\n- Қондаги инфекция вирусларни йўқотади\n- Қанд миқдорини нормада ушлаб туради\n- Жигарни қотиши ва увишишини олдини олади\n- СEРРОЗ кассалиги учун жуда фойдали\n- Ўт қопи димланишини йўқотади\n- Ўткир сурункали холециститни даволайди\n- Ошқозондаги ярани даволайди\n- Юрак, қон томирларини тозалайди\n- Ёғли гепотезни эритади\n- Қон босимини нормада ушлаб туради\n- Гепатитни ҳамма туридан қолган асоратларни йўқотади\n💲 Нархи: 197.000 сўм\n📘 «QUR'ONI KАRIM MА'NOLАRINING TАRJIMА VА TАFSIRI»\n✅ Yurtimiz ulamolaridan Shayx Аbdulaziz Mansur tomonidan amalga oshirilgan ushbu tarjima va tafsir oʼziga xos xususiyatlari bilan kitobxonlarga maʼnaviy va maʼrifiy boylik baxsh etadi degan umiddamiz.\n✅ Foydalanishiga qulaylik yaratish maqsadida tarjima va tafsirlar Qurʼoni karimning arabcha matni bilan bir sahifada yonma-yon berildi.\n💲 Narxi: 250 000 so’m\n🚚 O'zbekiston bo'ylab yetkazib berish xizmati BEPUL\nИБРАТЛИК ☪ 30 Jul, 18:53\nАссалом Алайкум Азиз юртдошлар. Бемор кизалогимиз Султонмуратова Жасмина 2012 йил Коракалпогистон Республикаси Хўжайли туманида тугилган. Кизалогимизга орка мия грыжаси ташхиси куйилган. Жасмина кизимиз шу кунга кадар хам операция болган. Оилаларини шароити огир. Оталари оддий ишчи болиб ишлайдилар. Жасминани осимтасини олиб ташлаш учун катта маблаг кетади. Чунки чет элда операция килиш имкони бор экан. Илтимос кизалогимизга имкон кадар ёрдам беринглар . Сизларнинг ёрдамингиз билан кизалогимиз шифо топиб кетади иншаАллох.\n8600 5304 3722 1511\nБолажон дунёси фонди рахбари Рахматилло Н.\nИБРАТЛИК ☪ 30 Jul, 09:43\nЖумьа куни биз учун байрам!!!\n‼⚠ ДОЛЗАРБ МАВЗУ 👇📛\nВидео тарқалишига ўз ҳиссангизни қўшинг биродарлар! Яқинларга жўнатайлик!\nИБРАТЛИК ☪ 30 Jul, 09:40\nЖума Кунида Кўпроқ Пайғамбаримиз алайҳиссаломга саловот айтинг! Аллоҳ рози бўлсин сиздан!😊👇\n☝Сиз ҳам бир кишининг Саловат айтишига сабабчи бўлинг. Буни яқинларингизга ҳам юборинг. Вақтим йўқ деманг❗\n📲 Сиз телеграмдаги Ибратлик каналдасиз 📖Қуръон оятлари 📚Ҳадислар оламидан 🎬 Ибратлик видеолар 🎙 Ибратлик маърузалар ✍🏻 Админ: @Salih_3448 👨🏻💻 Реклама: @Murojaat_Reklama 👈🏻


БУГУН ГАЗЕТАМИЗНИНГ ИЛК СОНИ ЧИҚҚАНИГА 100 ЙИЛ ТЎЛДИ - Ўзбекистон овози газетаси\n«Ўзбекистон овози» ҳақида гап кетганда, кўплар «отахон газета», деб эътироф этади. Дарвоқе, газетамиз мамлакат миқёсида ўзбек тилида нашр этиб келинаётган ёши энг улуғ газета, бугун 100 ёшга тўлган газета.\nЮртимизнинг кейинги 100 йиллик тарихи ушбу газета саҳифаларида муҳрланган. Газета узоқ, оғир йўлни катта курашлар билан босиб ўтди. Бутун юртимиз, халқимиз сингари газетамиз ҳам шўролар зуғумларини бошидан ўтказди. Лекин ҳар қандай шароитда ҳам миллий қадриятларимизни, манфаатларимизни ҳимоялашга ҳаракат қилди.\nАбдулла Қодирий, Абдулла Авлоний, Fафур Fулом, Ойбек, Ҳамид Олимжон, Собир Абдулла, Мақсуд Шайхзода, Абдулла Қаҳҳор, Зулфия сингари улуғ адибларимизнинг асарлари, публицистик мақолалари дастлаб ушбу газетада чоп этилган. Кўплаб таниқли шоир ва ёзувчилар бу газета таҳририятида ишлаган.\nАфсуски, 1937 йилларда газетамиз ходимлари ва муаллифларидан бир гуруҳи қатағон этилди. Айримлари отувга ҳукм қилинди. Иккинчи жаҳон уруши йилларида таҳририятнинг бир гуруҳ ходимлари фронтда қаҳрамонлик кўрсатиб ҳалок бўлишди, айримлари ярадор бўлиб қайтишди.\n«Ўзбекистон овози» газетасига Шароф Рашидов, Иброҳим Раҳим, Зиёд Есинбоев, Мақсуд Қориев каби табаррук шахслар, Лазиз Қаюмов, Ўктам Усмонов, Шароф Убайдуллаев, Азим Суюн сингари таниқли адабиётшунос, олим, ёзувчи, шоир ва публицистлар раҳбарлик қилишган.\nМустақиллик йилларида газетамиз эмин-эркин фаолият кўрсата бошлади. Мустақилликни мустаҳкамлаш, миллий қадриятларимизни тиклаш, ижтимоий адолат, инсон қадр-қиммати газетанинг асосий мавзуларига айланди.\nАйниқса, мамлакатимизда бугун амалга оширилаётган тезкор ва қамрови кенг ислоҳотлар, жамиятда юз бераётган янгиланишлар аҳамияти, фуқароларимизнинг бу ўзгаришларга муносабатини ёритишнинг масъулияти ҳам, завқи ҳам бошқача бўлмоқда. Аммо биз бугун қаҳрамонона меҳнати билан тарихий ишларни амалга ошираётган халқимиздан қарздорлигимизни яхши биламиз. Мамлакатимизда бўлаётган тарихий воқеаларни, янгиланишларни муносиб ёритиб бориш учун чуқур билим, юксак маҳорат ва албатта юртга, халққа садоқатли бўлиш кераклигини ҳам англаб турибмиз.\nБизни доим масъулиятли бўлишга ундаб турадиган яна бир жиҳат бу — «Ўзбекистон овози», деган қутлуғ ном. Бугун биз таҳририят ходимлари ушбу даргоҳда ишлаган барча устозларни, ҳамкасбларни, бизни қўллаб-қувватлаб келаётган муаллифларимизни, партиядошларимизни газетамиз фаолиятидаги тарихий кун билан қутлаймиз.


Исломимиз гўзал бўлсин (2-қисм) — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nБиринчидан, мусулмон киши динини гўзал қилишга ҳаракат қилиши лозим. Абу Ҳурайра (розияллоҳу анҳу) ривоят қилади: Расулуллоҳ (соллаллоҳу алайҳи ва саллам) дедилар: “Агар сизлардан бир киши ўз исломини чиройли қилса, қилган ҳар бир яхшилиги ўн баробардан етти юз баробаргача зиёдаси билан ёзилади. Ёмонликлари эса қандай бўлса-шундай ёзиб қўйилади” (Бухорий ривояти). Демак беҳуда ишларни тарк қилиб, мусулмончилигини чиройли қилган кишининг бу дунёда қилган хайрли ишларининг савоблари охиратда ўн баробардан етти юз баробаргача кўпайтириб берилар экан.\nИккинчидан, ушбу пурмаъно ҳадиснинг мазмуни яна кўплаб оят ва ҳадисларда баён этилган. Қуръони каримда бундай марҳамат қилинади: “Улар беҳуда нарсалардан юз ўгиргувчилардир” (Мўминун, 3). Ушбу оятда нажот топувчи ва Фирдавс жаннатига муяссар бўладиган мўмин кишиларнинг сифатларидан бири уларнинг беҳуда нарсалардан тийилиши экани таъкидланмоқда. Зеро, мўмин киши нафақат гуноҳ ишлардан тийилиши, балки барча беҳуда нарсалардан юз ўгиришга ҳаракат қилиши лозим. Расулуллоҳ (соллаллоҳу алайҳи ва саллам) Абу Зар Ғифорий (розияллоҳу анҳу)га дедилар: “Одамнинг ўз камчиликларини англамаслиги ва беҳуда нарсаларга аралашиши унинг ёмонлигига кифоя қилади” (Ибн Ҳиббон ривояти). Имом Молик ўзининг “Муватто” китобида келтиришича, Луқмон ҳакимдан: “Сизни бу даражага нима олиб чиқди?”- деб сўрашганида “Ростгуйлик, омонатни адо этиш ва беҳуда нарсаларни тарк этиш” — деб жавоб берган эканлар.\nУчинчидан, инсонга қайси амал фойдали ва қайси амал фойдасиз эканлигини белгилаб берувчи бу шариатдир. Хазрати Абу Бакр Сиддиқ (розияллоҳу анҳу) кунлардан бир куни минбарга чиқиб “Эй иймон келтирганлар! Ўзингизни билинг. Агар ҳидоятда бўлсангиз, уларнинг адашганлари сизга зарар қилмас” (Моида, 105) оятини ўқидилар ва одамларга шундай мурожаат қилган экан: “Сизлар ушбу оятни ўқиб нотўғри хулоса қилманг, зеро мен Расулуллоҳ (соллаллоҳу алайҳи ва саллам)нинг “Агар одамлар золим кимсани кўра туриб, унинг қўлидан тутиб қайтармаса, Аллоҳ уларнинг барчасига бало юборади” — деганларини эшитдим”.\nТўртинчидан, мусулмон кишига лозим бўлган энг муҳим ишлардан бири тилни сақлашдир. Қуръони каримнинг Қоф сураси 17-18-оятларида: “Икки кутиб олувчи ўнгда ва чапда ўтирган ҳолларида кутиб олурлар. Бирор сўз айтмас, магар ҳузурида ҳозиру нозирдир” – дейилган. Яъни ҳар бир инсоннинг ўнг ва чап томонидаги икки фаришта унинг ҳар бир қилган амали ва айтган сўзларини ёзиб боради. Ҳисоб-китоб кунида инсонга ҳужжат сифатида кўрсатиладиган амал дафтари ушбу фаришталарнинг ёзувлари бўлади. Ҳасан Басрий юқоридаги оятни ўқиб туриб: “Эй одам боласи, сенинг саҳифанг очилди, икки ҳурматли фаришта сенга вакил қилинди, бири ўнг тарафингда яхшиликларингни ёзади, иккинчиси чап тарафингда ёмонликларингни ёзади, нимани хоҳласанг озми, кўпми қилавер. Ҳаётинг тугаши билан саҳифанг беркитилиб, қабрингда бўйнингга осиб қўйилади. Қиёмат куни шундай ҳолда қабрингдан чиқасан” — деган эканлар.\nМуоз ибн Жабал (розияллоҳу анҳу): “Эй Аллоҳнинг элчиси, биз ҳар битта гапирган гапимизга ҳам жавоб берамизми?” деб сўраганда, Пайғамбар (алайҳис-салом): “Сени онанг йўқоткур, эй Муоз! Ахир одамларни юз тубан дўзахга қулатадиган нарса тилларининг ҳосили эмасми?!” – деб жавоб берганлар (Термизий ривоятлари).\nАбу Ҳурайра (розияллоҳу анҳу)дан ривоят қилинади: “Расулуллоҳ (соллаллоҳу алайҳи ва саллам): “Ким Аллоҳ ва охират кунига имон келтирса, яхшиликни сўзласин ёки сукут қилсин”, дедилар (Бухорий ривояти).\nАбдуллоҳ ибн Амр (розияллоҳу анҳу)дан ривоят қилинади: Расулуллоҳ (соллаллоҳу алайҳи ва саллам): “Мусулмон — мусулмонлар унинг тилидан ва қўлидан саломат бўлган одамдир” , дедилар”(Бешовлари ривоят қилишган).\nАбу Ҳурайра (розияллоҳу анҳу)дан ривоят қилинади: Набий (соллаллоҳу алайҳи васаллам): “Эшитган нарсасини гапиравериши кишининг ёлғончилигига кифоя қилади”, дедилар (Муслим ривояти).\nМаъруф Кархий айтадилар: “Банданинг беҳуда сўзларни гапириши уни Аллоҳнинг марҳаматидан бенасиб қилади”.\nУмар (розияллоҳу анҳу) айтади: “Кимнинг гапи кўпайса, уни тойилиши кўпаяди. Кимнинг тойилиши кўпайса, гуноҳи кўпаяди. Кимнинг гуноҳи кўпайса, у дўзахга мустаҳиқ бўлади”.\nҲисоб-китоб кунида киши ҳар бир беҳуда сўзни сўзлагини учун бешта саволга тутилади:\nФалон сўзни нега айтдинг, унинг сенга нима аҳамияти бор эди?\nУни сўзлаб нима фойда топдинг?\nАгар айтмаганингда, сенга нима зиён бўларди?\nЖим туриб ёмонлигидан саломат қолсанг бўлмасмиди?\nУнинг ўрнига “Субҳаналлоҳи валҳамду лиллаҳи ва ла илаҳа иллаллоҳи валлоҳу акбар”ни айтсанг, бўлмасмиди?\nИмом Шофиий: “Уч нарса ақлни оширади: Олимлар ҳамсуҳбат бўлиш, яхши кишилар шерик бўлиш ва беҳуда сўзларни тарк қилиш” — деган.\nХулоса шуки, мусулмон киши зиммасида қанча масъулият ва вазифалар борлигини ҳис этган ҳолда дунё ва охиратда фойдаси тегадиган ишларни кўпроқ қилишга ҳаракат қилиши керак. Айниқса, ҳозирги глобаллашув даврида инсон умрини бекор кетказувчи турли-туман воситалар кўпайди. Дунё охират экинзори, ҳаёт қисқа. Охират озиғини ғамлаш учун умримизни ғанимат билайлик. Қуръони каримнинг Фотир сураси 5-6-оятларида Яратганнинг Ўзи бизларга шуни эслатади: “Эй инсонлар, албатта Аллоҳнинг ваъдаси ҳақдир. Шундай экан ҳаёти дунё сизни ғурурга кетказмасин. Ўта ғурурга кетказгувчи (Шайтон) ҳам сизни Аллоҳдан чалғитмасин. Чунки Шайтон сизга душмандир. Сиз ҳам уни душман тутинг. У ўзига эргашганларни фақат ўта қизиган дўзах эгаларидан бўлишлари учун чақирур”.\nМусулмоннинг ўзга дин вакиллари билан муносабати